Avis juridique important

|

31983L0090

Οδηγία 83/90/ΕΟΚ του Συμβουλίου της 7ης Φεβρουαρίου 1983 περί τροποποίησης της οδηγίας 64/433/ΕΟΚ περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων

Επίσημη Εφημερίδα αριθ. L 059 της 05/03/1983 σ. 0010 - 0033 Φινλανδική ειδική έκδοση: Κεφάλαιο 3 τόμος 16 σ. 0007  Ισπανική ειδική έκδοση: Κεφάλαιο 03 τόμος 27 σ. 0054  Σουηδική ειδική έκδοση: Κεφάλαιο 3 τόμος 16 σ. 0007  Πορτογαλική ειδική έκδοση : Κεφάλαιο 03 τόμος 27 σ. 0054

ΟΔΗΓΙΑ ΤΟΥ ΣΥΜΒΟΥΛΙΟΥ της 7ης Φεβρουαρίου 1983 περί τροποποιήσεως της οδηγίας 64/433/ΕΟΚ περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτωνΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 100,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι η αρμονική λειτουργία της κοινής αγοράς, και ιδιαίτερα της κοινής οργάνωσης αγορών, δεν θα έχει τα αναμενόμενα αποτελέσματα για όσο χρόνο οι ενδοκοινοτικές συναλλαγές θα παρεμποδίζονται από τις διαφορές που υπάρχουν στα Κράτη μέλη επί θεμάτων  υγειονομικών προδιαγραφών στον τομέα των κρεάτων- ότι είναι αναγκαίο, για την εξάλειψη των διαφορών αυτών, να γίνει προσέγγιση των διατάξεων των Κρατών μελών που αφορούν τα υγειονομικά θέματα- ότι η οδηγία 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (4), όπως τροποποιήθηκε τελευταία από την οδηγία 81/476/ΕΟΚ (5), καθόρισε τη βάση για την προσέγγιση αυτή-  ότι, εν τω μεταξύ, υποβλήθηκε σε πολλές τροποποιήσεις- ότι είναι αναγκαίες νέες προσαρμογές για να ληφθούν υπόψη οι καινούριες εξελίξεις και ότι θα πρέπει κατά συνέπεια να τροποποιηθεί- ότι η προσέγγιση αυτή πρέπει να αποβλέπει ιδιαίτερα στο να καταστήσει ενιαίους τους όρους υγιεινής των κρεάτων στα σφαγεία και τα εργαστήρια τεμαχισμού, καθώς και κατά την εναποθήκευση και τη μεταφορά τους- ότι κρίθηκε σκόπιμο να αφεθεί στις αρμόδιες  αρχές των Κρατών μελών η μέριμνα για την έγκριση, όσον αφορά τις ενδοκοινοτικές συναλλαγές, των σφαγείων, των εργαστηρίων τεμαχισμού και των ψυκτικών εγκαταστάσεων που ανταποκρίνονται στους όρους υγιεινής που καθορίζονται στην παρούσα οδηγία, καθώς και  η μέριμνα για την τήρηση των όρων που προβλέπονται για την έγκριση αυτή- ότι, επιπλέον, πρέπει να εισαχθούν μέτρα κοινοτικού ελέγχου για να διασφαλισθεί η ενιαία εφαρμογή σε όλα τα Κράτη μέλη των κανόνων που ορίζονται στην παρούσα οδηγία- ότι η διαδικασία για τους ελέγχους αυτούς πρέπει να καθορισθεί σύμφωνα με κοινοτική  διαδικασία στα πλαίσια της Μόνιμης Κτηνιατρικής Επιτροπής που ιδρύθηκε με την απόφαση 68/361/ΕΟΚ του Συμβουλίου (6)- ότι πρέπει να προβλεφθεί η δυνατότητα χρησιμοποίησης των κρεάτων μηχανικώς διαχωρισμένων για την παρασκευή προϊόντων με βάση το κρέας τα οποία προορίζονται για τις ενδοκοινοτικές συναλλαγές- ότι είναι σκόπιμο να θεσπισθεί η αρχή δειγματοληπτικού ελέγχου σχετικά με την παρουσία καταλοίπων ουσιών που είναι δυνατόν να προσβάλλουν την καταλληλότητα των νωπών κρεάτων- ότι θα πρέπει να δοθεί η δυνατότητα στις χώρες προορισμού να προβαίνουν, κατά τρόπο που δεν δημιουργεί διακρίσεις και τηρώντας τις γενικές διατάξεις της συνθήκης, σε ελέγχους για να εξακριβώνουν ότι τηρούνται οι απαιτήσεις της παρούσας οδηγίας στις  αποστολές- ότι είναι σκόπιμο να γίνει συγχρόνως η διόρθωση ορισμένων ανακριβειών ορολογίας, ιδίως όσον αφορά την αντιστοιχία των διαφόρων γλωσσικών διατυπώσεων, που θα μπορούσαν να δημιουργήσουν δυσχέρειες στην εφαρμογή συγκεκριμένων διατάξεων,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:   Άρθρο 1  Η οδηγία 64/433/ΕΟΚ τροποποιείται ως εξής:  1. Τα άρθρα 1 μέχρι 9α αντικαθίστανται από τα ακόλουθα άρθρα:  "Άρθρο 1 1. Η παρούσα οδηγία αφορά τις ενδοκοινοτικές συναλλαγές νωπών κρεάτων προερχομένων από κατοικίδια ζώα που ανήκουν στα βοοειδή (συμπεριλαμβανομένων και των βουβάλων), χοίρους, προβατοειδή και αιγοειδή, καθώς και από κατοικίδια μόνοπλα.  2. Δεν θίγονται από την παρούσα οδηγία οι εθνικές ρυθμίσεις που διέπουν τα κρέατα που περιέχονται στις προσωπικές αποσκευές των ταξιδιωτών και προορίζονται για δική τους κατανάλωση, τα κρέατα που περιέχονται σε μικροαποστολές προς ιδιώτες και εκείνα που  βρίσκονται, για τη σίτιση του προσωπικού και των επιβατών, σε μεταφορικά μέσα που εκτελούν εμπορικές μεταφορές μεταξύ Κρατών μελών.  Άρθρο 2 Κατά την έννοια της παρούσας οδηγίας, νοούνται ως:  α) κρέατα: όλα τα τμήματα των κατοικιδίων βοοειδών (συμπεριλαμβανομένων και των βουβάλων), χοίρων, προβατοειδών και αιγοειδών καθώς και των κατοικιδίων μονόπλων, που είναι κατάλληλα για ανθρώπινη κατανάλωση- β) νωπά κρέατα: τα κρέατα, συμπεριλαμβανομένων και όσων έχουν συσκευαστεί, σε πρώτη συσκευασία, σε κενό ή σε ελεγχόμενη ατμόσφαιρα, τα οποία δεν έχουν υποστεί καμία άλλη επεξεργασία, εκτός από την ψύξη, για να εξασφαλισθεί η συντήρησή τους- γ) κρέατα μηχανικά διαχωριζόμενα: κρέατα που έχουν ληφθεί μηχανικά από οστά με κρέας, εκτός από τα οστά της κεφαλής, τα άκρα κάτω από τις αρθρώσεις του καρπού και του ταρσού καθώς και τους κοκκυγικούς σπονδύλους των χοίρων, και τα οποία προορίζονται για  τις εγκαταστάσεις που έχουν εγκριθεί σύμφωνα με το άρθρο 6 της οδηγίας 77/99/ΕΟΚ- δ) σφάγιο: ολόκληρο το σώμα ζώου σφαγής μετά την αφαίμαξη, τον εκσπλαχνισμό, την αποκοπή των άκρων στο ύψος του καρπού και του ταρσού, την αφαίρεση της κεφαλής, της ουράς και των μαστών, και, επιπλέον, για τα βοοειδή, τα προβατοειδή, τα αιγοειδή και τα  μόνοπλα, μετά την εκδορά- ε) παραπροϊόντα: τα άλλα νωπά κρέατα, εκτός από εκείνα του σφαγίου, όπως καθορίζεται στο σημείο δ), έστω και αν παραμένουν φυσικά προσκολλημένα στο σφάγιο- στ) εντόσθια: τα παραπροϊόντα που βρίσκονται στη θωρακική, κοιλιακή και πυελική κοιλότητα, συμπεριλαμβανομένης της τραχείας και του οισοφάγου- ζ) επίσημος κτηνίατρος: ο κτηνίατρος που ορίζεται από την αρμόδια κεντρική αρχή του Κράτους μέλους- η) χώρα αποστολής: το Κράτος μέλος από το οποίο τα νωπά κρέατα αποστέλλονται σε άλλο Κράτος μέλος- θ) χώρα προορισμού: το Κράτος μέλος στο οποίο αποστέλλονται νωπά κρέατα προερχόμενα από άλλο Κράτος μέλος- ι) μεταφορικά μέσα: τα μέρη των οδικών οχημάτων, των οχημάτων που κινούνται σε σιδηροτροχιές και των αεροσκαφών, τα οποία προορίζονται να περιέχουν το φορτίο, καθώς και τα αμπάρια των σκαφών ή τα εμπορευματοκιβώτια που χρησιμοποιούνται για χερσαίες,  θαλάσσιες ή εναέριες μεταφορές- ια) εγκατάσταση: εγκεκριμένο σφαγείο, εγκεκριμένο εργαστήριο τεμαχισμού, εγκεκριμένος εναποθηκευτικός χώρος- ιβ) πρώτη συσκευασία: η εργασία που αποβλέπει στην εξασφάλιση της προστασίας των νωπών κρεάτων με τη χρησιμοποίηση πρώτου περιτυλίγματος ή πρώτου περιέκτη σε άμεση επαφή με τα εν λόγω νωπά κρέατα, καθώς και αυτό το πρώτο περιτύλιγμα ή αυτός ο πρώτος  περιέκτης- ιγ) δεύτερη συσκευασία: η εργασία που συνίσταται στην τοποθέτηση των νωπών κρεάτων, μετά την πρώτη συσκευασία, μέσα σε δεύτερο περιέκτη, καθώς και αυτός ο δεύτερος περιέκτης.  Άρθρο 3 1. Κάθε Κράτος μέλος μεριμνά ώστε να αποστέλλονται από το έδαφός του προς το έδαφος άλλου Κράτους μέλους μόνο νωπά κρέατα τα οποία ανταποκρίνονται στους ακόλουθους όρους:  A. Όσον αφορά τα σφάγια, τα ημιμόρια ή τα ημιμόρια τεμαχισμένα σε τρία το πολύ κύρια κομμάτια ή τεταρτημόρια, αυτά:  α) πρέπει να προέρχονται από σφαγείο εγκεκριμένο και ελεγχόμενο σύμφωνα με το άρθρο 8- β) πρέπει να προέρχονται από ζώο σφαγής το οποίο έχει υποβληθεί σε υγειονομική εξέταση προ της σφαγής από επίσημο κτηνίατρο, σύμφωνα με το παράρτημα I κεφάλαιο V, και έχει κριθεί, μετά από αυτή την εξέταση, κατάλληλο να σφαγεί για ενδοκοινοτικές  συναλλαγές νωπών κρεάτων- γ) πρέπει να έχουν υποστεί επεξεργασία υπό ικανοποιητικούς όρους υγιεινής σύμφωνα με το παράρτημα I κεφάλαιο VI- δ) πρέπει, σύμφωνα με το παράρτημα I κεφάλαιο VII, να έχουν υποβληθεί σε υγειονομική επιθεώρηση μετά τη σφαγή από επίσημο κτηνίατρο και να μην παρουσιάζουν καμία αλλοίωση, εκτός από τραύματα που προκαλούνται λίγο πριν από τη σφαγή, ελαττώματα διάπλασης  ή τοπικές αλλοιώσεις, εφόσον έχει διαπιστωθεί, εν ανάγκη με τις κατάλληλες εργαστηριακές εξετάσεις, ότι δεν καθιστούν το σφάγιο και τα αντίστοιχα παραπροϊόντα ακατάλληλα για την ανθρώπινη κατανάλωση ή επικίνδυνα για την ανθρώπινη υγεία- ε) πρέπει, σύμφωνα με το παράρτημα I κεφάλαιο Χ, να φέρουν σήμανση καταλληλότητας- στ) πρέπει, σύμφωνα με το παράρτημα I κεφάλαιο XII, να συνοδεύονται, κατά τη διάρκεια της μεταφοράς τους προς τη χώρα προορισμού, από πιστοποιητικό καταλληλότητας- ζ) πρέπει, σύμφωνα με το παράρτημα I κεφάλαιο ΧΙΙΙ, να εναποθηκεύονται, ύστερα από την επιθεώρηση που διενεργείται μετά τη σφαγή υπό ικανοποιητικούς όρους υγιεινής, σε εγκαταστάσεις εγκεκριμένες σύμφωνα με το άρθρο 8 και ελεγμένες σύμφωνα με το  παράρτημα I κεφάλαιο IX- η) πρέπει, σύμφωνα με το παράρτημα I κεφάλαιο XIV, να μεταφέρονται προς τη χώρα προορισμού υπό ικανοποιητικούς όρους υγιεινής.  B. Όσον αφορά τα κομμάτια ή τεμάχια που είναι μικρότερα από τα αναφερόμενα στο σημείο A ή τα αποστεωμένα κρέατα, αυτά:  α) πρέπει να έχουν κοπεί ή αποστεωθεί σε εργαστήριο τεμαχισμού εγκεκριμένο και ελεγμένο σύμφωνα με το άρθρο 8- β) πρέπει να έχουν τεμαχισθεί ή αποστεωθεί και ληφθεί σύμφωνα με το παράρτημα I κεφάλαιο VIII και να προέρχονται:  - από νωπά κρέατα ζώων που έχουν σφαγεί στο έδαφος του Κράτους μέλους, που να ανταποκρίνονται στους όρους του σημείου A, εκτός από αυτούς που αναφέρονται στα στοιχεία στ) και η) και να έχουν μεταφερθεί σύμφωνα με το παράρτημα I κεφάλαιο XIV, ή - από νωπά κρέατα που εισέρχονται από άλλο Κράτος μέλος και ανταποκρίνονται στους όρους του σημείου Α, ή - από νωπά κρέατα που έχουν εισαχθεί από τρίτες χώρες σύμφωνα με τις κοινοτικές διατάξεις που εφαρμόζονται για τις εισαγωγές νωπών κρεάτων προελεύσεως τρίτων χωρών- γ) πρέπει να έχουν εναποθηκευθεί, υπό συνθήκες που ανταποκρίνονται στις διατάξεις του παραρτήματος I κεφάλαιο XIII, σε εγκαταστάσεις εγκεκριμένες σύμφωνα με το άρθρο 8 και ελεγμένες σύμφωνα με το παράρτημα I κεφάλαιο ΙΧ- δ) πρέπει να έχουν υποβληθεί σε έλεγχο από επίσημο κτηνίατρο σύμφωνα με το παράρτημα I κεφάλαιο IX- ε) πρέπει να ανταποκρίνονται στους όρους συσκευασίας που καθορίζονται στο παράρτημα I κεφάλαιο ΧΙ- στ) πρέπει να πληρούν τους όρους του σημείου A στοιχεία γ), ε), στ) και η).  Γ. Όσον αφορά τα παραπροϊόντα, πρέπει να προέρχονται από εγκεκριμένο σφαγείο ή εγκεκριμένο εργαστήριο τεμαχισμού, ευρισκόμενο στη χώρα αποστολής, και να πληρούν τους όρους που καθορίζονται στα σημεία A ή B.  Δ. Όσον αφορά τα νωπά κρέατα που, σύμφωνα με τις διατάξεις της παρούσας οδηγίας ή της οδηγίας 72/462/ΕΟΚ, έχουν εναποθηκευτεί σε εγκεκριμένο εναποθηκευτικό χώρο Κράτους μέλους και δεν έχουν από τότε υποστεί κανένα χειρισμό εκτός από την εναποθήκευση:  α) πρέπει να ανταποκρίνονται στις προϋποθέσεις του σημείου A στοιχεία γ), ε), ζ) και η)- β) πρέπει, κατά τη μεταφορά τους προς τη χώρα προορισμού, να συνοδεύονται από πιστοποιητικό σύμφωνα με το υπόδειγμα του παραρτήματος II.  Το πιστοποιητικό αυτό συντάσσεται από τον επίσημο κτηνίατρο με βάση τα πιστοποιητικά καταλληλότητας που συνοδεύουν τις αποστολές νωπών κρεάτων κατά την εναποθήκευση και, σε περίπτωση εισαγωγής, πρέπει να διευκρινίζεται η καταγωγή των νωπών κρεάτων.  2. Εντούτοις, με την επιφύλαξη των κοινοτικών διατάξεων υγειονομικού ελέγχου, η παράγραφος 1 δεν εφαρμόζεται:  α) στα νωπά κρέατα που εισέρχονται με άδεια της χώρας προορισμού για οποιαδήποτε άλλη χρήση εκτός από την ανθρώπινη κατανάλωση- β) στα νωπά κρέατα που προορίζονται για έκθεση, ειδικές μελέτες ή αναλύσεις, στο μέτρο που με επίσημο έλεγχο εξασφαλίζεται ότι αυτά τα κρέατα δεν θα χρησιμοποιηθούν για ανθρώπινη κατανάλωση και ότι, όταν τελειώσει η έκθεση ή όταν συμπληρωθούν οι ειδικές  μελέτες και αναλύσεις, αυτά τα κρέατα, εκτός από τις ποσότητες που χρησιμοποιήθηκαν για αναλύσεις, θα καταστραφούν- γ) στα νωπά κρέατα που εισέρχονται με άδεια της χώρας προορισμού και προορίζονται αποκλειστικά για τον εφοδιασμό διεθνών οργανισμών και ενόπλων δυνάμεων άλλου Κράτους που ευρίσκονται στο έδαφός της.  Στις περιπτώσεις που αναφέρονται στο πρώτο εδάφιο, η χώρα προορισμού μεριμνά ώστε τα εν λόγω κρέατα να μην μπορέσουν να χρησιμοποιηθούν για άλλες χρήσεις εκτός από εκείνες για τις οποίες εισήλθαν στο έδαφός της.  3. Για τη διενέργεια της επιθεωρήσεως μετά τη σφαγή που προβλέπεται στην παράγραφο 1 σημείο Α υπό δ), του ελέγχου που προβλέπεται στην παράγραφο 1 σημείο B υπό δ) και του ελέγχου της τήρησης των διατάξεων του παραρτήματος Ι κεφάλαιο XIV, ο επίσημος  κτηνίατρος μπορεί να επικουρείται από βοηθούς υπό τον έλεγχο και την ευθύνη του.  Οι λεπτομέρειες της επικούρησης αυτής καθορίζονται, εφόσον είναι αναγκαίο, σύμφωνα με τη διαδικασία του άρθρου 16.  Οι λεπτομέρειες σχετικά με τα επαγγελματικά προσόντα των βοηθών που αναφέρονται στην παρούσα παράγραφο, καθώς και οι δραστηριότητες που πρέπει να ασκούν, θα καθοριστούν από το Συμβούλιο μετά πρόταση της Επιτροπής.  Άρθρο 4 1. Εκτός από τους όρους του άρθρου 3, κάθε Κράτος μέλος μεριμνά ώστε από το έδαφός του να αποστέλλονται προς το έδαφος άλλων Κρατών μελών μόνο νωπά κρέατα που πληρούν και τους εξής όρους:  α) τα νωπά κρέατα χοίρων, εκτός από αυτά που έχουν υποβληθεί σε συντήρηση δια του ψύχους, σύμφωνα με το παράρτημα I της οδηγίας 77/96/ΕΟΚ, πρέπει να έχουν υποστεί τριχινοσκόπηση, σύμφωνα με το παράρτημα I κεφάλαιο VII σημείο 41 υπό Δ της παρούσας  οδηγίας.  Το Συμβούλιο, έπειτα από πρόταση της Επιτροπής συνοδευόμενη από έκθεση που συντάσσεται μετά από διαβουλεύσεις με εμπειρογνώμονες γιατρούς και κτηνιάτρους από όλα τα Κράτη μέλη, αποφασίζει, με ομοφωνία, αν είναι ή όχι αναγκαίο να γίνεται συστηματικά  τριχινοσκόπηση σύμφωνα με το πρώτο εδάφιο. Σε περίπτωση αρνητικής απόφασης, το Συμβούλιο αποφασίζει συγχρόνως υπό ποίες προϋποθέσεις η εξέταση αυτή δεν είναι αναγκαία- β) με την επιφύλαξη των διατάξεων του άρθρου 5 της οδηγίας 81/602/ΕΟΚ, τα ζώα ή τα κρέατα πρέπει να έχουν υποβληθεί σε δειγματοληπτική εξέταση για κατάλοιπα.  Με αυτή την εξέταση πρέπει να αναζητούνται τυχόν κατάλοιπα ουσιών με φαρμακολογική δράση, προϊόντων μετασχηματισμού αυτών, καθώς και άλλων ουσιών που μεταδίδονται στο κρέας και μπορούν να βλάψουν την υγεία του ανθρώπου.  Εάν τα εξεταζόμενα κρέατα παρουσιάζουν ίχνη καταλοίπων που υπερβαίνουν τις αποδεκτές ανοχές πρέπει να αποκλείονται από τις ενδοκοινοτικές συναλλαγές.  Οι εξετάσεις για κατάλοιπα πρέπει να γίνονται κατά τις επιστημονικά αναγνωρισμένες και πρακτικά αποδεδειγμένες μεθόδους, ιδίως εκείνες που ορίζουν οι κοινοτικές οδηγίες ή άλλα διεθνή πρότυπα.  Τα αποτελέσματα των εξετάσεων για κατάλοιπα πρέπει να μπορούν να εκτιμώνται κατά τις μεθόδους αναφοράς που καθορίζονται κατά τη διαδικασία του άρθρου 16, μετά γνώμη της Επιστημονικής Κτηνιατρικής Επιτροπής.  Κατά την ίδια διαδικασία, ορίζεται σε κάθε Κράτος μέλος τουλάχιστον ένα εργαστήριο αναφοράς στο οποίο ανατίθεται η εξέταση των καταλοίπων σε περίπτωση εφαρμογής των άρθρων 8 και 10.  Η Επιτροπή δημοσιεύει τις μεθόδους αναφοράς και τον πίνακα των εργαστηρίων αναφοράς στην Επίσημη Εφημερίδα των Ευρωπαϊκών Κοινοτήτων.  2. Το Συμβούλιο, μετά από πρόταση της Επιτροπής, θεσπίζει πριν από την 1η Ιανουαρίου 1985:  - τις λεπτομέρειες ελέγχου,  - τις ανοχές για τις ουσίες που αναφέρονται στην παράγραφο 1 στοιχείο β) δεύτερο εδάφιο,  - τη συχνότητα της δειγματοληψίας.  Σύμφωνα με την ίδια διαδικασία, μπορεί να αποφασισθεί η επέκταση των εξετάσεων και σε άλλες ουσίες εκτός από εκείνες που αναφέρονται στην παράγραφο 1 στοιχείο β) δεύτερο εδάφιο.  3. Η Επιτροπή, μετά διαβούλευση με την Επιστημονική Κτηνιατρική Επιτροπή, θα υποβάλει, πριν από την 1η Απριλίου 1984, έκθεση, συνοδευόμενη από κατάλληλες προτάσεις, σχετικά με τους μικροβιολογικούς ελέγχους για υγιεινή παραγωγή των νωπών κρεάτων.  Άρθρο 5 Τα Κράτη μέλη μεριμνούν, ώστε, με την επιφύλαξη της οδηγίας 81/602/ΕΟΚ, να μην αποστέλλονται από το έδαφός τους προς το έδαφος άλλων Κρατών μελών τα ακόλουθα κρέατα:  α) νωπά κρέατα:  i) αρσενικών χοίρων που χρησιμοποιούνται για αναπαραγωγή,  ii) χοίρων κρυψόρχιδων και ερμαφρόδιτων,  iii) αρσενικών χοίρων μη ευνουχισθέντων, βάρους, εκφραζόμενου σε σφάγιο, μεγαλύτερου από όριο που θα καθοριστεί από το Συμβούλιο πριν από την 1η Σεπτεμβρίου 1983,  εκτός αν προορίζονται να υποστούν επεξεργασία προβλεπόμενη από την οδηγία 77/99/ΕΟΚ και αν φέρουν ειδική σήμανση που πρέπει να προσδιοριστεί σύμφωνα με τη διαδικασία του άρθρου 16- β) κιμάδες, κρέατα τεμαχισμένα κατ' ανάλογο τρόπο και κρέατα μηχανικώς διαχωρισμένα- γ) νωπά κρέατα:  i) προερχόμενα από ζώα στα οποία έχουν χορηγηθεί στιλβένια, παράγωγα στιλβενίων, άλατα και εστέρες τους, καθώς και ουσίες με θυρεοστατική δράση, καθώς και τα κρέατα που περιέχουν κατάλοιπα αυτών των ουσιών,  ii) που περιέχουν κατάλοιπα άλλων ουσιών με ορμονική δράση, αντιβιοτικών, αντιμονίου, αρσενικού, παρασιτοκτόνων ή άλλων ουσιών βλαβερών ή ικανών να καταστήσουν, ενδεχομένως, την κατανάλωση νωπού κρέατος επικίνδυνη ή επιβλαβή για την ανθρώπινη υγεία, στο  μέτρο που τα κατάλοιπα αυτά ξεπερνούν τις αποδεκτές ανοχές ή, όταν δεν έχει καθορισθεί καμία ανοχή, την ποσότητα που έχει αποδειχτεί αβλαβής σύμφωνα με τις επιστημονικές γνώσεις και για την οποία έχει αποφανθεί η Επιστημονική Κτηνιατρική Επιτροπή- δ) νωπά κρέατα ζώων στα οποία έχουν χορηγηθεί προϊόντα ικανά να καταστήσουν τα κρέατα αυτά επικίνδυνα ή επιβλαβή για την ανθρώπινη υγεία και για τα οποία έχει αποφανθεί η Επιστημονική Κτηνιατρική Επιτροπή- ε) νωπά κρέατα που έχουν υποστεί επεξεργασία με ιοντίζουσες ή υπεριώδεις ακτινοβολίες ή που έχουν σημανθεί με χρωστικές ουσίες άλλες από αυτές που προβλέπονται για τη σήμανση της καταλληλότητας σύμφωνα με την παρούσα οδηγία- στ) νωπά κρέατα από ζώα στα οποία έχει διαπιστωθεί οποιαδήποτε μορφή φυματίωσης και νωπά κρέατα από ζώα στα οποία μετά τη σφαγή έχει διαπιστωθεί οποιαδήποτε μορφή φυματίωσης ή η παρουσία ενός ή περισσοτέρων cysticerci bovis ή cysticerci cellulosae,  ζωντανών ή νεκρών ή, προκειμένου για χοίρους, η παρουσία τριχινών- ζ) νωπά κρέατα ζώων που εσφάγησαν σε πολύ νεαρή ηλικία- η) μέρη σφαγίων ή παραπροϊόντα με τραυματικές βλάβες που επισυνέβησαν λίγο πριν από τη σφαγή, με ελαττώματα διάπλασης, μολύνσεις ή αλλοιώσεις σαν αυτές που αναφέρονται στο άρθρο 3 παράγραφος 1 σημείο A στοιχείο δ)- θ) κεφάλια βοδιών, μέρη των μυών ή άλλων ιστών της κεφαλής εκτός από τη γλώσσα και τα μυαλά- ι) κρέατα των ζώων στα οποία έχουν χορηγηθεί τρυφεροποιητές- ια) αίμα που δεν έχει ληφθεί υπό τους όρους υγιεινής που καθορίζονται σύμφωνα με τη διαδικασία του άρθρου 16- ιβ) νωπά κρέατα σε τεμάχια μικρότερα των 100 γραμμαρίων.  Άρθρο 6 1. Οι χώρες προορισμού μπορούν, τηρώντας τις γενικές διατάξεις της συνθήκης, να χορηγούν, σε μία ή περισσότερες χώρες αποστολής, άδειες γενικές ή περιορισμένες σε συγκεκριμένες περιπτώσεις σύμφωνα με τις οποίες μπορούν να εισέλθουν στο έδαφός τους:  i) νωπά χοίρεια κρέατα που, κατά παρέκκλιση του άρθρου 4 παράγραφος 1, δεν έχουν υποστεί τριχινοσκόπηση σύμφωνα με το παράρτημα I κεφάλαιο VII σημείο 41 στοιχείο Δ,  ii) νωπά χοίρεια κρέατα, από εκείνα που αναφέρονται στο άρθρο 5 στοιχείο α) που προορίζονται για άλλες χρήσεις,  iii) τα νωπά κρέατα που αναφέρονται στο άρθρο 5 σημεία β) και θ) μέχρι ιβ).  Αυτά τα νωπά κρέατα αποστέλλονται μόνο σύμφωνα με το άρθρο 3 παράγραφοι 1 και 3.  2. Όταν μια χώρα προορισμού χορηγεί γενική άδεια σύμφωνα με την παράγραφο 1, ενημερώνει αμέσως τα άλλα Κράτη μέλη και την Επιτροπή.  3. Οι χώρες αποστολής λαμβάνουν όλα τα αναγκαία μέτρα ώστε να αναφέρεται στα υγειονομικά πιστοποιητικά, των οποίων τα υποδείγματα παρατίθενται στο παράρτημα II, ότι έχει γίνει χρήση μιας από τις δυνατότητες που παρέχει η παράγραφος 1.  Άρθρο 7 1. Το Συμβούλιο, μετά από πρόταση της Επιτροπής, θεσπίζει με ομοφωνία, πριν από τις 31 Δεκεμβρίου 1985, τις συμπληρωματικές διατάξεις στις οποίες πρέπει να ανταποκρίνονται τα κατεψυγμένα κρέατα.  Μέχρι τη θέση σε εφαρμογή αυτών των διατάξεων, η Ελληνική Δημοκρατία μπορεί, τηρώντας τις γενικές διατάξεις της συνθήκης, να διατηρήσει τις εθνικές διατάξεις της σχετικά με το κατεψυγμένο κρέας.  2. Η Ελληνική Δημοκρατία μπορεί, τηρώντας τις γενικές διατάξεις της συνθήκης, να διατηρήσει τους ελέγχους για τα κρέατα των μονόπλων για να περιορίσει, ενδεχομένως, τη χρησιμοποίησή τους.  3. Το Συμβούλιο, μετά από πρόταση της Επιτροπής, θεσπίζει τους συμπληρωματικούς όρους για την υγιεινή παραγωγή και για τους ελέγχους των κρεάτων που αναφέρονται στο άρθρο 2 περίπτωση γ) πριν από την 1η Ιανουαρίου 1985.  Μέχρι να τεθούν σε ισχύ αυτές οι διατάξεις, τα Κράτη μέλη μπορούν, τηρώντας τις γενικές διατάξεις της συνθήκης, να διατηρήσουν τις οικείες εθνικές ρυθμίσεις.  Άρθρο 8 1. Κάθε Κράτος μέλος καταρτίζει κατάλογο των εγκεκριμένων απ' αυτό εγκαταστάσεων, κάθε μια από τις οποίες έχει αριθμό κτηνιατρικής έγκρισης. Το Κράτος μέλος γνωστοποιεί τον κατάλογο αυτό στα άλλα Κράτη μέλη και στην Επιτροπή.  Κράτος μέλος εγκρίνει εγκατάσταση μόνο αν εξασφαλίζεται ότι η συγκεκριμένη εγκατάσταση ανταποκρίνεται στις διατάξεις της παρούσας οδηγίας. Το Κράτος μέλος ανακαλεί την έγκρισή τους εάν δεν πληρούνται πλέον οι όροι έγκρισης.  Εάν γίνει έλεγχος σύμφωνα με το άρθρο 9, το ενδιαφερόμενο Κράτος μέλος λαμβάνει υπόψη τα αποτελέσματα που προκύπτουν από αυτόν. Τα άλλα Κράτη μέλη και η Επιτροπή ενημερώνονται σχετικά με την ανάκληση της έγκρισης.  2. Η επιθεώρηση και ο έλεγχος των εγκεκριμένων εγκαταστάσεων διεξάγονται υπό την ευθύνη του επίσημου κτηνιάτρου, ο οποίος μπορεί να βοηθείται, όσον αφορά το καθαρά τεχνικό έργο, από προσωπικό ειδικά εκπαιδευμένο για το σκοπό αυτό. Ο επίσημος κτηνίατρος  πρέπει να μπορεί να εισέρχεται ελεύθερα σε όλα τα μέρη των εγκαταστάσεων, ανά πάσα στιγμή, για να εξασφαλίζει την τήρηση των διατάξεων της οδηγίας αυτής.  Οι λεπτομερείς κανόνες που διέπουν τη βοήθεια αυτή καθορίζονται σύμφωνα με τη διαδικασία που προβλέπεται στο άρθρο 16.  3. Όταν ένα Κράτος μέλος κρίνει, ιδίως μετά από τον ελέγχο που προβλέπεται στο άρθρο 10 παράγραφοι 1 και 2, ότι σε κάποια εγκατάσταση άλλου Κράτους μέλους δεν τηρούνται ή δεν τηρούνται πια οι διατάξεις από τις οποίες εξαρτάται η έγκριση, ενημερώνει την  αρμόδια κεντρική αρχή του εν λόγω κράτους. Η αρχή αυτή λαμβάνει όλα τα αναγκαία μέτρα και γνωστοποιεί στην αρμόδια κεντρική αρχή του πρώτου Κράτους μέλους τις αποφάσεις που ελήφθησαν και το αιτιολογικό τους.  Αν το πρώτο Κράτος μέλος φοβάται ότι δεν θα ληφθούν αυτά τα μέτρα ή ότι θα είναι ανεπαρκή, αναζητά με το δεύτερο Κράτος μέλος τους τρόπους και τα μέσα επανορθώσεως αυτής της καταστάσεως, ενδεχόμενα με μια επιτόπια επίσκεψη. Στην περίπτωση διαφωνίας για  την εφαρμογή των διατάξεων του άρθρου 4 παράγραφος 1, η διαφορά διευθετείται βάσει μεθόδου αναφοράς που καθορίζεται σύμφωνα με τη διαδικασία του άρθρου 16 και μετά από γνώμη της Επιστημονικής Κτηνιατρικής Επιτροπής.  Τα Κράτη μέλη ενημερώνουν την Επιτροπή σχετικά με τις διαφορές που ανακύπτουν και τις λύσεις που δίνονται.  Αν τα Κράτη μέλη δεν μπορούν να συμφωνήσουν, προσφεύγουν στην Επιτροπή μέσα σε επτά εργάσιμες ημέρες, η οποία αναθέτει σε έναν ή περισσότερους κτηνιάτρους πραγματογνώμονες τη διατύπωση γνώμης.  Λαμβάνοντας υπόψη τη γνώμη αυτή, ή τη γνώμη που εκφράζεται σύμφωνα με το άρθρο 9 παράγραφος 1, δύναται να επιτραπεί στα Κράτη μέλη, σύμφωνα με τη διαδικασία του άρθρου 15, να αρνηθούν προσωρινά την είσοδο στο έδαφός τους νωπών κρεάτων προερχομένων από  την εν λόγω εγκατάσταση.  Η άδεια αυτή μπορεί να ανακληθεί, σύμφωνα με τη διαδικασία του άρθρου 15, με βάση νέα γνώμη ενός ή περισσότερων πραγματογνωμόνων κτηνιάτρων.  Οι πραγματογνώμονες κτηνίατροι πρέπει να έχουν την ιθαγένεια άλλου Κράτους μέλους εκτός από τα ενεχόμενα στη διαφορά.  Οι γενικοί κανόνες εφαρμογής αυτής της παρούσας παραγράφου θεσπίζονται σύμφωνα με τη διαδικασία του άρθρου 16.  Άρθρο 9 1. Στο μέτρο που αυτό είναι αναγκαίο για την ομοιόμορφη εφαρμογή της οδηγίας, οι πραγματογνώμονες κτηνίατροι της Επιτροπής μπορούν να ενεργούν επιτόπιους ελέγχους- μπορούν ιδίως να εξακριβώνουν αν οι εγκεκριμένες εγκαταστάσεις πράγματι τηρούν τις  διατάξεις της παρούσας οδηγίας, ιδίως δε των κεφαλαίων I, II, και III του παραρτήματος I. Η Επιτροπή ενημερώνει τα Κράτη μέλη σχετικά με το αποτέλεσμα των διεξαχθέντων ελέγχων.  Το Κράτος μέλος, στο έδαφος του οποίου διεξάγεται έλεγχος, παρέχει κάθε αναγκαία συνδρομή στους πραγματογνώμονες για την εκτέλεση της αποστολής τους.  Οι γενικές διατάξεις εφαρμογής αυτού του άρθρου καθορίζονται σύμφωνα με τη διαδικασία του άρθρου 16.  Σύμφωνα με την ίδια διαδικσαία θεσπίζονται οι κανόνες διεξαγωγής του ελέγχου που αναφέρεται στην παρούσα παράγραφο.  2. Το Συμβούλιο θα επανεξετάσει το παρόν άρθρο, πριν από την 1η Ιανουαρίου 1988, βάσει εκθέσεως της Επιτροπής συνοδευόμενης από τυχόν άλλες προτάσεις.  Άρθρο 10 1. Με την επιφύλαξη των διατάξεων των άρθρων 6, 8 και 9 της παρούσας οδηγίας, μια χώρα προορισμού μπορεί να ελέγχει αν κάθε αποστολή νωπών κρεάτων, όπως ορίζονται στο άρθρο 2, συνοδεύεται από το προβλεπόμενο πιστοποιητικό καταλληλότητας.  2. Σε περίπτωση που υπάρχει σοβαρή υπόνοια αντικανονικότητας, η χώρα προορισμού μπορεί, κατά τρόπο που δεν δημιουργεί διακρίσεις, να διεξάγει ελέγχους για να εξακριβώσει την τήρηση των απαιτήσεων της παρούσας οδηγίας.  3. Οι έλεγχοι κανονικά πραγματοποιούνται στον τόπο προορισμού των εμπορευμάτων ή σε κάθε άλλον κατάλληλο τόπο, υπό την προϋπόθεση ότι η επιλογή αυτού του τόπου προκαλεί τα λιγότερα κατά το δυνατό εμπόδια στη διακίνηση του εμπορεύματος.  Οι έλεγχοι που προβλέπονται στις παραγράφους 1 και 2 δεν πρέπει να προκαλούν υπερβολική καθυστέρηση στη διακίνηση των εμπορευμάτων και τη διάθεσή τους στην αγορά, ή καθυστέρηση που είναι δυνατόν να επηρεάσει την ποιότητα των κρεάτων.  4. Αν κατά τη διάρκεια ελέγχου, διενεργούμενου βάσει της παραγράφου 2, διαπιστωθεί ότι τα κρέατα δεν ανταποκρίνονται στην παρούσα οδηγία, η αρμόδια αρχή της χώρας προορισμού μπορεί στην περίπτωση αυτή να αφήσει στον αποστολέα, τον παραλήπτη ή τον  εντολοδόχο τους την επιλογή μεταξύ της επιστροφής των αποστελλομένων κρεάτων στη χώρα αποστολής ή της χρησιμοποίησής τους για άλλες χρήσεις, εφόσον κρίνονται κατάλληλα γι' αυτές ή, σε αντίθετη περίπτωση, της καταστροφής τους. Πάντως, λαμβάνονται  προληπτικά μέτρα για να αποφευχθεί κάθε άτοπη χρησιμοποίηση των κρεάτων αυτών.  5. α) Οι εν λόγω αποφάσεις πρέπει να γνωστοποιούνται στον αποστολέα ή στον εντολοδόχο του υποδεικνύοντας τους λόγους. Αν το ζητήσει, πρέπει να του γνωστοποιηθούν αμέσως αυτές οι αιτιολογημένες αποφάσεις, εγγράφως, με ένδειξη των ενδίκων μέσων που του  παρέχει η ισχύουσα νομοθεσία, του τύπου και των προθεσμιών μέσα στις οποίες πρέπει να τα ασκήσει.  β) Όταν οι αποφάσεις αυτές βασίζονται στη διαπίστωση μιας μεταδοτικής ή μολυσματικής αρρώστειας ή μιας αλλοίωσης επικίνδυνης για την ανθρώπινη υγεία, γνωστοποιούνται αμέσως στην αρμόδια κεντρική αρχή του Κράτους μέλους παραγωγής και στην Επιτροπή.  γ) Μετά τη γνωστοποίηση αυτή μπορούν να ληφθούν κατάλληλα μέτρα, σύμφωνα με τη διαδικασία του άρθρου 16, ιδίως για το συντονισμό των μέτρων που λαμβάνονται σε άλλα Κράτη μέλη σχετικά με τα εν λόγω νωπά κρέατα.  6. Το Συμβούλιο θα επανεξετάσει το παρόν άρθρο, πριν από την 1η Ιανουαρίου 1988, βάσει εκθέσεως της Επιτροπής συνοδευόμενης από τυχόν άλλες προτάσεις.  Άρθρο 11 1. Δεν θίγονται από την παρούσα οδηγία τα ένδικα μέσα που παρέχονται από την ισχύουσα νομοθεσία των Κρατών μελών κατά των αποφάσεων των αρμόδιων αρχών και τα οποία προβλέπονται στην παρούσα οδηγία.  2. Κάθε Κράτος μέλος παρέχει στους αποστολείς των οποίων τα κρέατα δεν μπορούν να τεθούν σε κυκλοφορία, σύμφωνα με το άρθρο 10, το δικαίωμα να ζητήσουν τη γνώμη ενός πραγματογνώμονα. Κάθε Κράτος μέλος φροντίζει ώστε οι πραγματογνώμονες να έχουν τη  δυνατότητα να εξακριβώσουν αν έχουν τηρηθεί οι προϋποθέσεις του άρθρου 10 παράγραφος 4 προτού λάβουν οι αρμόδιες αρχές άλλα μέτρα, όπως την καταστροφή των κρεάτων.  Ο πραγματογνώμονας πρέπει να έχει την ιθαγένεια Κράτους μέλους άλλου από τη χώρα αποστολής ή τη χώρα προορισμού.  Η Επιτροπή καταρτίζει, μετά από πρόταση των Κρατών μελών, τον κατάλογο των πραγματογνωμόνων στους οποίους μπορεί να ανατίθεται η διατύπωση αυτών των γνωμών. Καθορίζει, μετά από διαβούλευση των Κρατών μελών, τις λεπτομέρειες γενικής εφαρμογής, ιδίως όσον  αφορά την ακολουθητέα διαδικασία κατά τη σύνταξη αυτών των γνωμών.  Άρθρο 12 Τα παραρτήματα της παρούσας οδηγίας τροποποιούνται με ειδική πλειοψηφία από το Συμβούλιο, μετά από πρόταση της Επιτροπής, προκειμένου να προσαρμοστούν στην τεχνολογική εξέλιξη.  Το κεφάλαιο VII θα πρέπει να τροποποιηθεί σύμφωνα με την ίδια διαδικασία πριν από την 1η Ιανουαρίου 1985.  Άρθρο 13 Σύμφωνα με τη διαδικασία του άρθρου 16, παρεκκλίσεις από το σημείο 13 υπό γ) δεύτερη, τρίτη και τέταρτη περίπτωση και από τα σημεία 24 και 41 υπό Γ του παραρτήματος I μπορούν να επιτραπούν, κατόπιν αιτήσεως, σε κάθε Κράτος μέλος που παρέχει παρόμοιες  εγγυήσεις.  Αυτές οι παρεκκλίσεις καθορίζουν υγειονομικούς ελέγχους τουλάχιστον ισοδύναμους με εκείνους του εν λόγω παραρτήματος.  Άρθρο 14 Αν οι κοινοτικές διατάξεις, οι σχετικές με την εισαγωγή νωπών κρεάτων προέλευσης τρίτων χωρών, δεν εφαρμόζονται ήδη κατά την ημερομηνία ενάρξεως της ισχύος της παρούσας οδηγίας, τότε, μέχρι να τεθούν σε ισχύ, οι εθνικές διατάξεις για τις εισαγωγές  κρεάτων προελεύσεως αυτών των χωρών δεν πρέπει να είναι ευνοϊκότερες από εκείνες που διέπουν τις ενδοκοινοτικές συναλλαγές.  Άρθρο 15 1. Στην περίπτωση κατά την οποία γίνεται χρήση της διαδικασίας που καθορίζεται στο παρόν άρθρο, η Μόνιμη Κτηνιατρική Επιτροπή η οποία έχει συσταθεί με την απόφαση του Συμβουλίου της 15ης Οκτωβρίου 1968, καλούμενη στο εξής η "επιτροπή", συγκαλείται  αμέσως από τον πρόεδρό της, είτε με δική του πρωτοβουλία είτε μετά από αίτηση Κράτους μέλους.  2. Στην επιτροπή, οι ψήφοι των Κρατών μελών σταθμίζονται σύμφωνα με το άρθρο 148 της συνθήκης. Ο πρόεδρος δεν ψηφίζει.  3. Ο αντιπρόσωπος της Επιτροπής υποβάλλει σχέδιο των μέτρων που πρέπει να ληφθούν. Η επιτροπή διατυπώνει τη γνώμη της για τα μέτρα αυτά μέσα σε δυο μέρες. Αποφαίνεται με πλειοψηφία 45 ψήφων.  4. Η Επιτροπή θεσπίζει τα μέτρα και τα θέτει αμέσως σε εφαρμογή εφόσον είναι σύμφωνα με τη γνώμη της επιτροπής. Αν δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή προτείνει αμέσως στο Συμβούλιο τα μέτρα που πρέπει να ληφθούν.  Το Συμβούλιο θεσπίζει τα μέτρα με ειδική πλειοψηφία.  Αν, κατά τη λήξη προθεσμίας 15 ημερών από της ημερομηνίας υποβολής της πρότασης, το Συμβούλιο δεν έχει θεσπίσει μέτρα, η Επιτροπή θεσπίζει τα προταθέντα μέτρα και τα θέτει αμέσως σε εφαρμογή, εκτός αν το Συμβούλιο έχει αποφανθεί με απλή πλειοψηφία κατά  των εν λόγω μέτρων.  Άρθρο 16 1. Στην περίπτωση που γίνεται χρήση της διαδικασίας που ορίζεται στο παρόν άρθρο, η επιτροπή συγκαλείται αμέσως από τον πρόεδρό της είτε με δική του πρωτοβουλία είτε μετά από αίτηση Κράτους μέλους.  2. Στην επιτροπή, οι ψήφοι των Κρατών μελών σταθμίζονται σύμφωνα με το άρθρο 148 της συνθήκης. Ο πρόεδρος δεν ψηφίζει.  3. Ο αντιπρόσωπος της Επιτροπής υποβάλλει σχέδιο για τα μέτρα που πρέπει να ληφθούν. Η επιτροπή διατυπώνει τη γνώμη της για τα μέτρα αυτά εντός προθεσμίας που καθορίζεται από τον πρόεδρο ανάλογα με το επείγον του θέματος που υποβάλλεται προς εξέταση.  Αποφαίνεται με πλειοψηφία 45 ψήφων.  4. Η Επιτροπή θεσπίζει τα μέτρα αυτά και τα θέτει αμέσως σε εφαρμογή εφόσον είναι σύμφωνα με τη γνώμη της επιτροπής. Όταν αυτά δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλλει αμέσως στο Συμβούλιο πρόταση σχετικά με τα  μέτρα που πρέπει να ληφθούν. Το Συμβούλιο θεσπίζει τα μέτρα με ειδική πλειοψηφία.  Εάν, κατά τη λήξη προθεσμίας τριών μηνών από την ημερομηνία υποβολής της προτάσεως, το Συμβούλιο δεν έχει θεσπίσει μέτρα, η Επιτροπή θεσπίζει τα προταθέντα μέτρα και τα θέτει αμέσως σε εφαρμογή, εκτός εάν το Συμβούλιο έχει αποφανθεί με απλή πλειοψηφία  κατά των εν λόγω μέτρων." 2. Τα άρθρα 10 και 11 γίνονται 17 και 18.  3. Τα παραρτήματα αντικαθίστανται από τα παραρτήματα της παρούσας οδηγίας.   Άρθρο 2  Το Συμβούλιο, μετά από πρόταση της Επιτροπής, θεσπίζει, πριν από την 1η Ιανουαρίου 1985, κοινοτικούς κανόνες σχετικά με τα έξοδα των ελέγχων που προκύπτουν από την παρούσα οδηγία.   Άρθρο 3  1. Τα Κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία το αργότερο την 1η Ιανουαρίου 1985 και ενημερώνουν αμέσως την Επιτροπή.  2. Μέχρι να τεθεί σε εφαρμογή το άρθρο 4 παράγραφοι 2 και 3 και με την επιφύλαξη του άρθρου 8 της οδηγίας 64/433/ΕΟΚ, εξακολουθούν να ισχύουν, στα πλαίσια της τήρησης των γενικών διατάξεων της συνθήκης, οι εθνικές ρυθμίσεις που ισχύουν στη χώρα  προορισμού κατά την ημερομηνία κοινοποίησης της παρούσας οδηγίας, καθώς και οι διακανονισμοί που έχουν συναφθεί μέχρι την ημερομηνία αυτή από τα Κράτη μέλη σχετικά με τους ελέγχους που προβλέπονται από το άρθρο 4 παράγραφος 1 στοιχείο β) και παράγραφοι  2 και 3 της οδηγίας 64/433/ΕΟΚ, καθώς επίσης και οι πιστοποιήσεις που αφορούν τους ελέγχους αυτούς.   Άρθρο 4  Η παρούσα οδηγία απευθύνεται στα Κράτη μέλη.  Έγινε στις Βουξέλλες, στις 7 Φεβρουαρίου 1983.  Για το Συμβούλιο Ο Πρόεδρος H.-J. ROHR  (1) ΕΕ αριθ. C 255 της 7. 10. 1981, σ. 2.  (2) ΕΕ αριθ. C 267 της 11. 10. 1982, σ. 51.  (3) ΕΕ αριθ. C 64 της 15. 3. 1982, σ. 26.  (4) ΕΕ αριθ. 121 της 29. 7. 1964, σ. 2012/64.  (5) ΕΕ αριθ. L 186 της 8. 7. 1981, σ. 20.  (6) ΕΕ αριθ. L 255 της 18. 10. 1968, σ. 23.      ΠΑΡΑΡΤΗΜΑ I   ΓΕΝΙΚΟΙ ΟΡΟΙ ΕΓΚΡΙΣΕΩΣ ΤΩΝ ΕΓΚΑΤΑΣΤΑΣΕΩΝ  Οι εγκαταστάσεις πρέπει να έχουν τουλάχιστον:  1. στους χώρους όπου το κρέας παράγεται, γίνεται αντικείμενο επεξεργασίας και αποθηκεύεται:  α) δάπεδο από αδιάβροχο και άσηπτο υλικό δυνάμενο να καθαρισθεί και να απολυμανθεί εύκολα, διαστρωμένο κατά τέτροιο τρόπο ώστε να διευκολύνεται η ροή των υδάτων- τα ύδατα πρέπει να διοχετεύνονται υπό κάλυψη σε αποχετεύσεις με εσχάρες και σιφόνια για να  προλαμβάνεται η δυσοσμία. Πάντως, οι εγκαταστάσεις αυτές πρέπει να έχουν:  - στην περίπτωση των χώρων που αναφέρονται στο κεφάλαιο I σημείο 13 υπό δ) και στ), στο κεφάλαιο II σημείο 14 υπό α) και στο κεφάλαιο III σημείο 15 υπό α), δάπεδο από αδιάβροχο και άσηπτο υλικό δυνάμενο να καθαρισθεί και να απολυμανθεί εύκολα,  διαστρωμένο κατά τέτοιο τρόπο ώστε να διευκολύνεται η ροή των υδάτων, ή, για τους χώρους που αναφέρονται στο σημείο 15 υπό α), εξοπλισμό κατάλληλο για την εύκολη απομάκρυνση του ύδατος,  - στην περίπτωση των χώρων που αναφέρονται στο κεφάλαιο III σημείο 16 υπό α), δάπεδο από αδιάβροχο και άσηπτο υλικό- β) τοίχους λείους, ανθεκτικούς, στεγανούς, με βαφή ανοικτού χρώματος, δυνάμενους να πλυθούν, ύψους τουλάχιστον 2 μέτρων, στα δε σφαγεία τουλάχιστον 3 μέτρων και στους ψυκτικούς χώρους ή χώρους εναποθηκεύσεως ύψους τουλάχιστον αντίστοιχου της  εναποθηκεύσεως. Οι γωνίες των τοίχων μετά του εδάφους πρέπει να είναι στρογγυλεμένες ή παρόμοια τελειωμένες, εξαιρέσει των χώρων που αναφέρονται στο κεφάλαιο III σημείο 16 υπό α).  Ωστόσο, η χρησιμοποίηση, για τους χώρους που αναφέρονται στο κεφάλαιο III σημείο 16, ξύλινων τοίχων που έχουν κατασκευασθεί πριν από την 1η Ιανουαρίου 1983 δεν αποτελεί λόγο ανακλήσεως της εγκρίσεως- γ) θύρες από ανθεκτικό υλικό και, αν είναι από ξύλο, επενδυμένες με λείο, αδιάβροχο υλικό και στις δύο πλευρές τους- δ) μονωτικά υλικά, άσηπτα και άοσμα- ε) επαρκή εξαερισμό και, αν είναι ανάγκη, καλή έξοδο των αναθυμιάσεων- στ) επαρκή φωτισμό, φυσικό ή τεχνητό, που δεν αλλοιώνει τα χρώματα- 2. α) εξοπλισμό, σε επαρκή αριθμό και ευρισκόμενο όσο το δυνατό πλησιέστερα στους χώρους εργασίας, για τον καθαρισμό και την απολύμανση των χειρών καθώς και τον καθαρισμό των εργαλείων με θερμό ύδωρ. Οι κρουνοί δεν πρέπει να δύνανται να τίθενται σε  λειτουργία δια των χειρών. Για το πλύσιμο των χειρών οι εγκαταστάσεις πρέπει να είναι εφοδιασμένες με θερμό και ψυχρό τρεχούμενο ύδωρ ή ύδωρ εκ των προτέρων αναμειγμένο, στην κατάλληλη θερμοκρασία, με υλικά καθαρισμού και απολυμάνσεως, καθώς και με  χειρόμακτρα μιας μόνο χρήσεως- β) εξοπλισμό για την απολύμανση των εργαλείων- το ύδωρ δεν πρέπει να έχει θερμοκρασία κατώτερη των 82 oC- 3. κατάλληλες συσκευές προστασίας από τα ανεπιθύμητα ζώα, όπως έντομα, τρωκτικά κλπ:  4. α) συσκευές και εργαλεία εργασίας όπως, παραδείγματος χάριν, τράπεζες τεμαχισμού, μετακινούμενες επιφάνειες τεμαχισμού, δοχεία, ταινίες μεταφοράς και πριόνια, από ανοξείδωτη ύλη, από τα οποία δεν κινδυνεύει να αλλοιωθεί το κρέας και τα οποία  καθαρίζονται και απολυμαίνονται εύκολα. Η χρήση ξύλου απαγορεύεται εκτός των χώρων όπου βρίσκεται αποκλειστικά νωπό κρέας, που έχει συσκευασθεί κάτω από συνθήκες υγιεινής- β) εργαλεία και εξοπλισμό από ανοξείδωτη ύλη που πληροί τις υγειονομικές απαιτήσεις για:  - το χειρισμό του κρέατος,  - την αποθήκευση των δοχείων που χρησιμοποιούνται για τα κρέατα, κατά τέτοιο τρόπο ώστε ούτε τα κρέατα ούτε τα δοχεία να έρχονται σε άμεση επαφή με το δάπεδο ή τους τοίχους- γ) εξοπλισμό για τον υγιεινό χειρισμό και προστασία του κρέατος κατά τη φόρτωση και εκφόρτωση- δ) ειδικά αεροστεγή και υδατοστεγή δοχεία από αναλλοίωτη ύλη, εφοδιασμένα με κάλλυμα και σύστημα κλεισίματος που παρεμποδίζει τα μη εξουσιοδοτημένα άτομα να αφαιρούν το περιεχόμενο των δοχείων, προοριζόμενα για την τοποθέτηση κρεάτων που δεν  προορίζονται για ανθρώπινη κατανάλωση, ή χώρο που κλειδώνεται και προορίζεται για την τοποθέτηση αυτών των κρεάτων και των παραπροϊόντων αν πλεονάζουσες ποσότητες καθιστούν αυτό αναγκαίο ή αν αυτά δεν απομακρύνονται ή δεν καταστρέφονται στο τέλος της  κάθε εργάσιμης ημέρας- αν τα κρέατα αυτά απομακρύνονται με αγωγούς, η κατασκευή και εγκατάσταση αυτών των αγωγών πρέπει να αποκλείει κάθε κίνδυνο μόλυνσης των νωπών κρεάτων- 5. εξοπλισμό ψύξεως για να διατηρείται στα κρέατα η εσωτερική θερμοκρασία που απαιτείται από την παρούσα οδηγία. Ο εξοπλισμός αυτός πρέπει να περιλαμβάνει σύστημα αποχετεύσεως που να συνδέεται με τους αγωγούς λυματικών υδάτων και να μην παρουσιάζει  κανένα κίνδυνο μολύνσεως του κρέατος- 6. εγκατάσταση που επιτρέπει τον εφοδιασμό σε αποκλειστικά πόσιμο ύδωρ, κατά την έννοια της οδηγίας 80/778/ΕΟΚ, υπό πίεση και σε επαρκή ποσότητα- εντούτοις, κατ' εξαίρεση, επιτρέπεται η εγκατάσταση εφοδιασμού με μη πόσιμο ύδωρ για την παραγωγή ατμού,  για πυροσβεστική χρήση και για την ψύξη του εξοπλισμού ψύξεως, με την προϋπόθεση ότι οι αγωγοί που εγκαθίστανται για τη χρήση αυτή αποκλείουν τη χρησιμοποίηση αυτού του ύδατος για άλλους σκοπούς και δεν παρουσιάζουν κίνδυνο μολύνσεως των νωπών κρεάτων.  Οι αγωγοί του μη πόσιμου ύδατος πρέπει να διακρίνονται ευκρινώς από τους αγωγούς του πόσιμου ύδατος- 7. σύστημα παροχής επαρκούς θερμού και ποσίμου ύδατος, κατά την έννοια της οδηγίας 80/778/ΕΟΚ- 8. σύστημα αποχετεύσεως λυματικών υδάτων που ανταποκρίνεται στις απαιτήσεις της υγιεινής- 9. χώρο επαρκώς διαρρυθμισμένο, που να κλειδώνεται, στην αποκλειστική διάθεση της κτηνιατρικής υπηρεσίας ή, στην περίπτωση εναποθηκευτικών χώρων που αναφέρονται στο κεφάλαιο III σημείο 16, κατάλληλες διευκολύνσεις- 10. εξοπλισμό που να καθιστά δυνατή τη διεξαγωγή, σε κάθε στιγμή και κατά τρόπο αποτελεσματικό, των κτηνιατρικών επιθεωρήσεων που προβλέπονται στην παρούσα οδηγία- 11. επαρκή αριθμό βεστιαρίων, με λείους, στεγανούς και επιδεκτικούς πλύσεως τοίχους και δάπεδα νιπτήρων και ντους καθώς και WC μετά ύδατος. Τα τελευταία δεν δύνανται να επικοινωνούν απευθείας με τους χώρους εργασίας. Οι νιπτήρες πρέπει να είναι  εφοδιασμένοι με θερμό και ψυχρό τρεχούμενο ύδωρ ή ύδωρ εκ των προτέρων αναμειγμένο, στην κατάλληλη θερμοκρασία, με υλικά καθαρισμού και απολυμάνσεως των χειρών, καθώς και με χειρόμακτρα μιας μόνο χρήσεως. Οι κρουνοί των νιπτήρων δεν πρέπει να δύνανται  να τεθούν σε λειτουργία δια των χειρών. Πλησίον των WC πρέπει να είναι τοποθετημένοι αρκετοί νιπτήρες τέτοιου είδους- 12. χώρους και εξοπλισμούς κατάλληλους για τον καθαρισμό και την απολύμανση των μεταφορικών μέσων. Ωστόσο, αυτός ο χώρος και οι εξοπλισμοί δεν είναι υποχρεωτικοί αν υπάρχουν διατάξεις που απαιτούν ο καθαρισμός και η απολύμανση των μεταφορικών μέσων να  γίνεται σε επίσημα εγκεκριμένους χώρους.   ΚΕΦΑΛΑΙΟ I ΕΙΔΙΚΟΙ ΟΡΟΙ ΕΓΚΡΙΣΕΩΣ ΤΩΝ ΣΦΑΓΕΙΩΝ  13. Εκτός των γενικών όρων, τα σφαγεία πρέπει να έχουν τουλάχιστον: α) κατάλληλους χώρους σταυλισμού ή, αν οι κλιματολογικές συνθήκες το επιτρέπουν, χώρους αναμονής για την παραμονή των ζώων- οι τοίχοι και τα δάπεδά τους πρέπει να είναι ανθεκτικά, στεγανά και εύκολα στον καθαρισμό και απολύμανση- αυτοί οι χώροι πρέπει  να είναι εξοπλισμένοι κατάλληλα για προμήθεια ύδατος στα ζώα και, εφόσον είναι αναγκαίο, για τη διατροφή τους- πρέπει, επίσης, να έχουν κατάλληλο σύστημα αποχετεύσεως των υγρών σε υπονόμους με εσχάρες και σιφόνια- β) χώρους σφαγής τέτοιων διαστάσεων ώστε η εργασία να δύναται να πραγματοποιείται με ικανοποιητικό τρόπο- σε χώρους όπου σφαγιάζονται συγχρόνως χοίροι και άλλα είδη ζώων, πρέπει να υπάρχει ειδικό μέρος για τη σφαγή των χοίρων- εντούτοις, ο ειδικός αυτός  χώρος δεν είναι απαραίτητος εάν η σφαγή των χοίρων και η σφαγή των άλλων ζώων διενεργείται σε διαφορετικούς χρόνους αλλά, στην περίπτωση αυτή, οι εργασίες ζεματίσματος, αποτριχώσεως, αποξέσεως και καύσεως των τριχών πρέπει να πραγματοποιούνται μέσα σε  ειδικούς χώρους σαφώς διαχωρισμένους από την αλυσίδα σφαγής είτε με την παρεμβολή ελευθέρου χώρου τουλάχιστον πέντε μέτρων είτε με χώρισμα ύψους τουλάχιστον τριών μέτρων- γ) ξεχωριστούς χώρους αρκετά ευρείς και αποκλειστικά διαθέσιμους για:  - εκκένωση, καθάρισμα και κοπή περιττών τεμαχίων των στομάχων και των εντέρων,  - την περαιτέρω επεξεργασία εντέρων και στομάχων, εάν διενεργείται στο σφαγείο,  - την προετοιμασία και τον καθαρισμό άλλων παραπροϊόντων εκτός από αυτά που αναφέρονται στις προηγούμενες περιπτώσεις, συμπεριλαμβανομένου και ξεχωριστού χώρου για τη φύλαξη των κεφαλών επαρκώς χωρισμένων από τα άλλα παραπροϊόντα, εφόσον οι εργασίες  αυτές γίνονται στο ίδιο το σφαγείο, χωρίς ωστόσο να πραγματοποιούνται στην αλυσίδα σφαγής,  - για την εναποθήκευση δερμάτων, κεράτων, θηλών και τριχών των χοίρων, σε περίπτωση που αυτά δεν απομακρύνονται από το σφαγείο την ημέρα της σφαγής- δ) ξεχωριστό χώρο για τη συσκευασία παραπροϊόντων εάν αυτά συσκευάζονται στο ίδιο το σφαγείο- ε) χώρους που κλειδώνουν ή, αν οι κλιματολογικές συνθήκες το επιτρέπουν, πάρκα σταυλισμού που προορίζονται για την παραμονή των ασθενών ή υπόπτων ζώων- χώρους που κλειδώνουν για τη σφαγή των ζώων αυτών, την εναποθήκευση των υπό δέσμευση κρεάτων και των  κατασχεθέντων κρεάτων. Οι χώροι που προορίζονται για τη σφαγή των ζώων αυτών δεν είναι απαραίτητοι σε εγκεκριμένες εγκαταστάσεις όταν οι κανόνες του Κράτους μέλους απαγορεύουν τη σφαγή αυτών των ζώων κατά την ίδια ημέρα με αυτή των ζώων των οποίων το  κρέας προορίζεται για τις ενδοκοινοτικές συναλλαγές ή προβλέπουν ότι σφάζονται μετά από τα ζώα των οποίων το κρέας προορίζεται για τις ενδοκοινοτικές συναλλαγές και ότι πρέπει να λαμβάνονται μέτρα αποφυγής μολύνσεως των εν λόγω κρεάτων. Στην περίπτωση  αυτή, οι χώροι καθαρίζονται και απολυμαίνονται ειδικά και υπό επίσημο έλεγχο πριν από την εκ νέου χρησιμοποίησή τους για τη σφαγή ζώων που προορίζονται για τις ενδοκοινοτικές συναλλαγές ή λαμβάνεται μέριμνα να μη σφάζονται τα ζώα αυτά εντός των  εγκεκριμένων εγκαταστάσεων αλλά σε ξεχωριστούς ειδικά προοριζόμενους για το σκοπό αυτό- στ) ψυκτικούς χώρους αρκετά ευρείς στους οποίους πρέπει να υπάρχουν οι κατάλληλες ανοξείδωτες συσκευές που να παρεμποδίζουν το νωπό κρέας να έρχεται σε επαφή με το δάπεδο ή τους τοίχους κατά τη μεταφορά του ή την εναποθήκευσή του- ζ) μέσα τέτοια ώστε να καθίσταται δυνατός ο έλεγχος της εισόδου και εξόδου από το σφαγείο- η) ικανοποιητικό διαχωρισμό μεταξύ του ρυπαρού και του καθαρού τμήματος του κτιρίου ώστε να προφυλάσσεται το τελευταίο από κάθε μόλυνση- θ) συσκευή τέτοια ώστε μετά την αναισθητοποίηση, η εκδορά να διενεργείται κατά το δυνατό επί του ανηρτημένου ζώου- σε καμιά περίπτωση το σφάγιο δεν πρέπει να έρχεται σε επαφή με το δάπεδο κατά τη διάρκεια της εκδοράς- ι) εναέριο σύστημα δοκών για το μετέπειτα χειρισμό του κρέατος- ια) εφόσον η κόπρος αποθηκεύεται στο χώρο του σφαγείου, χώρο ειδικά διευθετημένο για την κόπρο αυτή- ιβ) χώρο εφοδιασμένο με κατάλληλο εξοπλισμό συσκευών ώστε να καθίσταται δυνατή η τριχινοσκόπηση, εφόσον μία τέτοια εξέταση θα πραγματοποιείται στην εγκατάσταση.   ΚΕΦΑΛΑΙΟ II ΕΙΔΙΚΟΙ ΟΡΟΙ ΕΓΚΡΙΣΕΩΣ ΤΩΝ ΕΡΓΑΣΤΗΡΙΩΝ ΤΕΜΑΧΙΣΜΟΥ  14. Εκτός των γενικών όρων, τα εργαστήρια τεμαχισμού πρέπει να έχουν τουλάχιστον:  α) ψυκτικούς χώρους αρκετά ευρείς για τη συντήρηση των κρεάτων και, στις περιπτώσεις που στις εγκαταστάσεις εναποθηκεύεται κρέας που φέρει δεύτερη συσκευασία, ψυκτικό χώρο γι' αυτό το συσκευασμένο κρέας- β) χώρο για τις εργασίες τεμαχισμού, αποστεώσεως και πρώτης συσκευσίας, με θερμόμετρο ή καταγραφικό τηλεθερμόμετρο- γ) χώρο για τις εργασίες δεύτερης συσκευασίας, εκτός από την περίπτωση στην οποία πληρούνται οι προϋποθέσεις που προβλέπονται στο κεφάλαιο XI σημείο 62- δ) χώρο για την εναποθήκευση των υλικών πρώτης και δεύτερης συσκευασίας.   ΚΕΦΑΛΑΙΟ III ΕΙΔΙΚΟΙ ΟΡΟΙ ΕΓΚΡΙΣΕΩΣ ΤΩΝ ΨΥΚΤΙΚΩΝ ΧΩΡΩΝ ΕΝΑΠΟΘΗΚΕΥΣΕΩΣ  15. Εκτός των γενικών όρων, οι χώροι όπου εναποθηκεύονται νωπά κρέατα, σύμφωνα με το κεφάλαιο XIII σημείο 65 πρώτη περίπτωση, πρέπει να έχουν τουλάχιστον:  α) ψυκτικούς χώρους αρκετά ευρείς, δυνάμενους να καθαρίζονται εύκολα, όπου μπορεί να εναποθηκεύεται το νωπό κρέας κατά τέτοιο τρόπο ώστε να τηρούνται οι θερμοκρασίες που προβλέπονται στο εν λόγω σημείο 65 πρώτη περίπτωση- β) θερμόμετρο ή καταγραφικό τηλεθερμόμετρο σε κάθε χώρο εναποθηκεύσεως.  16. Ανεξάρτητα από τους γενικούς όρους, οι χώροι όπου εναποθηκεύονται νωπά κρέατα, σύμφωνα με το κεφάλαιο XIII σημείο 65 δεύτερη περίπτωση, πρέπει να έχουν τουλάχιστον:  α) ψυκτικούς χώρους αρκετά ευρείς, δυνάμενους να καθαρίζονται εύκολα, όπου μπορεί να εναποθηκεύεται το νωπό κρέας κατά τέτοιο τρόπο ώστε να τηρούνται οι θερμοκρασίες που προβλέπονται στο εν λόγω σημείο 65 δεύτερη περίπτωση- β) θερμόμετρο ή καταγραφικό τηλεθερμόμετρο σε κάθε χώρο εναποθηκεύσεως.   ΚΕΦΑΛΑΙΟ IV ΥΓΙΕΙΝΗ ΤΟΥ ΠΡΟΣΩΠΙΚΟΥ, ΤΩΝ ΧΩΡΩΝ ΚΑΙ ΤΟΥ ΥΛΙΚΟΥ ΣΤΙΣ ΕΓΚΑΤΑΣΤΑΣΕΙΣ  17. Απαιτείται η πλέον τέλεια καθαριότητα εκ μέρους του προσωπικού, καθώς και στους χώρους και στα υλικά:  α) το προσωπικό πρέπει να φέρει ιδίως καθαρά ενδύματα εργασίας και κάλυμμα κεφαλής και, ενδεχομένως, αυχένος. Το προσωπικό το οποίο ασχολείται με τη σφαγή των ζώων, την επεξεργασία ή το χειρισμό των νωπών κρεάτων υποχρεούται να πλένει και να απολυμαίνει  τα χέρια του πολλές φορές κατά τη διάρκεια της ίδιας εργάσιμης ημέρας, καθώς και σε κάθε ανάληψη εργασίας. Τα άτομα τα οποία ήλθαν σε επαφή με ασθενή ζώα ή μολυσμένο κρέας οφείλουν αμέσως να πλένουν επιμελώς τα χέρια και τους βραχίονες με θερμό ύδωρ, εν  συνεχεία δε να τα απολυμαίνουν. Απαγορεύεται το κάπνισμα μέσα στους χώρους εργασίας και εναποθηκεύσεως- β) δεν επιτρέπεται η είσοδος ζώων στις εγκαταστάσεις εκτός, στις περιπτώσεις σφαγείων, από ζώα που προορίζονται για σφαγή και, όσον αφορά τους περιβόλους αυτών των σφαγείων, από ζώα απαραίτητα για τη λειτουργία τους. Η καταστροφή των τρωκτικών, των  εντόμων και οποιουδήποτε άλλου βλαβερού ζωυφίου πρέπει να πραγματοποιείται συστηματικά- γ) τα υλικά και τα εργαλεία, τα οποία χρησιμοποιούνται για την επεξεργασία των κρεάτων, πρέπει να διατηρούνται και να καθαρίζονται καλά. Πρέπει να καθαρίζονται επιμελώς και να απολυμαίνονται πολλές φορές κατά τη διάρκεια της αυτής εργάσιμης ημέρας,  καθώς και στο τέλος των εργασιών της ημέρας και προ της επαναχρησιμοποιήσεώς τους, εφόσον έχουν ρυπανθεί.  18. Οι χώροι, τα εργαλεία και το υλικό εργασίας δεν πρέπει να χρησιμοποιούνται γι' άλλους σκοπούς εκτός από την επεξεργασία του νωπού κρέατος. Ο όρος αυτός δεν εφαρμόζεται στο μεταφορικό υλικό το οποίο χρησιμοποιείται στους χώρους που αναφέρονται στο  σημείο 16 υπό α) όταν τα κρέατα συσκευάζονται σε δεύτερη συσκευασία. Τα εργαλεία που χρησιμοποιούνται για τον τεμαχισμό των νωπών κρεάτων πρέπει να χρησιμοποιούνται μόνο γι' αυτό το σκοπό.  19. Τα κρέατα και τα δοχεία που τα περιέχουν δεν πρέπει να έρχονται σε άμεση επαφή με το δάπεδο.  20. Η χρήση ποσίμου ύδατος είναι επιβεβλημένη για όλες τις χρήσεις- εντούτοις, κατ' εξαίρεση, επιτρέπεται η χρήση μη ποσίμου ύδατος για την παραγωγή ατμού υπό την προϋπόθεση ότι οι αγωγοί που είναι εγκατεστημένοι για το σκοπό αυτό δεν επιτρέπουν τη  χρήση του ύδατος αυτού για άλλους σκοπούς και δεν παρουσιάζουν κίνδυνο μολύνσεως των νωπών κρεάτων. Εξάλλου, κατ' εξαίρεση, δύναται να επιτρέπεται η χρήση μη ποσίμου ύδατος για την ψύξη των ψυκτικών μηχανημάτων. Οι αγωγοί του μη ποσίμου ύδατος πρέπει να  διακρίνονται ευκρινώς από τους αγωγούς του ποσίμου ύδατος.  21. Απαγορεύεται η διασκόρπιση πριονιδίων ή κάθε άλλου αναλόγου υλικού στο δάπεδο των χώρων εργασίας και εναποθηκεύσεως νωπών κρεάτων.  22. Τα απορρυπαντικά, τα απολυμαντικά και οι παρόμοιες ουσίες πρέπει να χρησιμοποιούνται κατά τρόπο που να μην προσβάλλεται ο εξοπλισμός, τα εργαλεία επεξεργασίας κα τα νωπά κρέατα. Μετά τη χρησιμοποίησή τους, ο εξοπλισμός και τα εργαλεία επεξεργασίας  πρέπει να ξεπλένονται καλά με πόσιμο νερό.  23. Η επεξεργασία και ο χειρισμός των κρεάτων πρέπει να απαγορεύεται στα άτομα τα οποία δύνανται να τα μολύνουν.  24. Ιατρικό πιστοποιητικό πρέπει να απαιτείται από κάθε άτομο που ασχολείται με την επεξεργασία των κρεάτων. Αυτό πιστοποιεί ότι τίποτα δεν αντιτίθεται σε αυτή την απασχόληση- πρέπει να ανανεώνεται κάθε έτος και, κάθε φορά που το ζητάει ο επίσημος  κτηνίατρος, να ευρίσκεται στη διάθεσή του.   ΚΕΦΑΛΑΙΟ V ΥΓΕΙΟΝΟΜΙΚΗ ΕΞΕΤΑΣΗ ΠΡΟ ΤΗΣ ΣΦΑΓΗΣ  25. Τα ζώα πρέπει να υποβάλονται στην προ της σφαγής εξέταση την ημέρα της αφίξεώς τους στο σφαγείο. Η εξέταση αυτή πρέπει να ανανεώνεται αμέσως προ της σφαγής, αν το ζώο παρέμεινε στο σταύλο κατά τη  διάρκεια της νύχτας.  26. Ο επίσημος κτηνίατρος πρέπει να διενεργεί την προ της σφαγής εξέταση σύμφωνα με τους κανόνες της επιστήμης του, υπό κατάλληλες συνθήκες φωτισμού.  27. Η εξέταση πρέπει να διευκρινίζει:  α) αν τα ζώα έχουν προσβληθεί από ασθένεια μεταδοτική στον άνθρωπο και στα ζώα ή αν παρουσιάζουν συμπτώματα ή ευρίσκονται σε γενική κατάσταση που δημιουργεί φόβους εμφανίσεως τέτοιας ασθενείας- β) αν παρουσιάζουν συμπτώματα ασθενείας ή διαταραχής της γενικής τους καταστάσεως, δυναμένης να καταστήσει τα κρέατα ακατάλληλα για την ανθρώπινη κατανάλωση- κατά την εξέταση πρέπει, επίσης, να ερευνάται κάθε σημάδι που δείχνει ότι στα ζώα είχαν  χορηγηθεί ουσίες με φαρμακολογική δράση ή ότι το ζώο κατανάλωσε ουσίες που είναι δυνατό να καταστήσουν το κρέας του επικίνδυνο για την ανθρώπινη υγεία- γ) αν ευρίσκονται σε κατάσταση κοπώσεως, διεγέρσεως ή είναι τραυματισμένα.  28. Δεν δύναται να σφάζονται τα ζώα:  α) τα οποία παρουσιάζουν μια από τις εκδηλώσεις που αναφέρονται στο σημείο 27 περιπτώσεις α) και β)- β) τα οποία δεν έχουν αναπαυθεί για επαρκές χρονικό διάστημα- αυτό το διάστημα, εκτός αντίθετης απόφασης του κτηνίατρου για τις ενδοκοινοτικές συναλλαγές, δεν δύναται να είναι μικρότερο των 24 ωρών, για τα εν κοπώσει ή εν διεγέρσει ευρισκόμενα ζώα- γ) στα οποία η φυματίωση έχει διαπιστωθεί υπό οποιαδήποτε μορφή.   ΚΕΦΑΛΑΙΟ VI ΥΓΙΕΙΝΗ ΤΗΣ ΣΦΑΓΗΣ ΚΑΙ ΤΟΥ ΤΕΜΑΧΙΣΜΟΥ  29. Τα ζώα σφαγής που εισάγονται στους χώρους σφαγής πρέπει να σφάζονται αμέσως και οι εργασίες αφαιμάξεως, εκδοράς ή αφαιρέσεως των τριχών, αφαιρέσεως των άκρων και άλλων τμημάτων για το σχηματισμό του  σφαγίου και οι εργασίες εκσπλαχνισμού πρέπει να διενεργούνται κατά τρόπο που να αποφεύγεται η μόλυνση των κρεάτων.  30. Η αφαίμαξη πρέπει να είναι πλήρης. Το αίμα που προορίζεται για την ανθρώπινη κατανάλωση πρέπει να συλλέγεται μέσα σε τελείως καθαρά δοχεία. Δεν επιτρέπεται να κτυπηθεί με το χέρι παρά μόνο με εργαλεία σύμφωνα με τις απαιτήσεις της υγιεινής.  31. Εξαιρέσει των χοίρων, η άμεσος και πλήρης εκδορά είναι υποχρεωτική. Οι χοίροι εφόσον δεν έχουν υποστεί εκδορά, πρέπει αμέσως να αποτριχώνονται. Για την εργασία αυτή μπορούν να χρησιμοποιηθούν απορρυπαντικά (adjuvents), υπό την προϋπόθεση ότι μετά οι  χοίροι ξεπλένονται καλά με πόσιμο νερό.  32. Ο εκσπλαχνισμός πρέπει να διενεργείται αμέσως και να τελειώνει το αργότερο 45 λεπτά μετά την αναισθητοποίηση ή, εφόσον επιβάλλεται για λόγους θρησκευτικούς, μισή ώρα μετά την αφαίμαξη. Ο πνεύμων, η καρδία, το ήπαρ, τα νεφρά, ο σπλην και μεσοθωράκιος  υμήν δύνανται είτε να αφαιρούνται είτε να παραμένουν συνδεδεμένοι με το σφάγιο δια των φυσικών τους συνδέσεων. Αν αφαιρούνται, πρέπει να φέρουν αριθμό ή οποιοδήποτε άλλο στοιχείο αναγνωρίσεως, το οποίο παρέχει τη διαβεβαίωση ότι ανήκουν στο σφάγιο- το  ίδιο ισχύει επίσης για την κεφαλή, τη γλώσσα, τον εντερικό σωλήνα και κάθε άλλο τμήμα του ζώου που είναι απαραίτητο για την επιθεώρηση. Τα προαναφερθέντα τμήματα πρέπει να ευρίσκονται κοντά στο σφάγιο μέχρι το τέλος της επιθεωρήσεως. Για όλα τα είδη, τα  νεφρά πρέπει να έχουν απαλλαγεί από το στρώμα λίπους που τα περιβάλλει και, στην περίπτωση των βοείων ειδών και χοίρων καθώς και των μονόπλων, πρέπει να αφαιρείται και η περινεφρική κάψα.  33. Απαγορεύεται το κάρφωμα των μαχαιριών στα κρέατα, ο καθαρισμός των κρεάτων με ύφασμα ή άλλα υλικά και η εμφύσηση. Εντούτοις, η εμφύσηση οργάνου, εφόσον επιβάλλεται για θρησκευτικούς λόγους, δύναται να επιτρέπεται αλλά το όργανο αυτό πρέπει να  αποσύρεται από τις ενδοκοινοτικές συναλλαγές.  34. Τα σφάγια των μονόπλων, των χοίρων ηλικίας άνω των 4 εβδομάδων και των βοοειδών ηλικίας άνω των 6 μηνών, πρέπει να παρουσιάζονται στην επιθεώρηση τεμαχισμένα σε ημίσεα δια τομής κατά μήκος της σπονδυλικής στήλης. Αν οι ανάγκες της επιθεωρήσεως το  απαιτούν, ο επίσημος κτηνίατρος δύναται να επιβάλλει τον κατά μήκος τεμαχισμό της κεφαλής και του σφαγίου κάθε ζώου.  35. Μέχρι το τέλος της επιθεωρήσεως, απαγορεύεται ο τεμαχισμός του σφαγίου, η αφαίρεση ή η επεξεργασία οποιουδήποτε τμήματος του σφαγμένου ζώου.  36. Τα δεσμευθέντα ή κατασχεθέντα κρέατα, τα στομάχια, τα έντερα και τα μη εδώδιμα υποπροϊόντα πρέπει να τοποθετούνται αμέσως, μόλις αυτό καταστεί δυνατό, σε ειδικούς εξοπλισμούς.  37. Αν το αίμα ή τα παραπροϊόντα περισσοτέρων ζώων συλλέγονται μέσα στο ίδιο δοχείο, πριν συμπληρωθεί η μετά τη σφαγή επιθεώρηση, όλο το περιεχόμενο αυτό πρέπει να αποκλείεται των ενδοκοινοτικών συναλλαγών, εφόσον το σφάγιο ενός από τα ζώα αυτά έχει  κριθεί ακατάλληλο για την ανθρώπινη κατανάλωση.   ΚΕΦΑΛΑΙΟ VII ΥΓΕΙΟΝΟΜΙΚΗ ΕΠΙΘΕΩΡΗΣΗ ΜΕΤΑ ΤΗ ΣΦΑΓΗ  38. Όλα τα τμήματα του ζώου, συμπεριλαμβανομένου και του αίματος, πρέπει να υποβάλλονται σε επιθεώρηση αμέσως μετά τη σφαγή, για να εξακριβώνεται αν το κρέας είναι κατάλληλο για ανθρώπινη καταναλωση.  39. Η επιθεώρηση μετά τη σφαγή πρέπει να περιλαμβάνει:  α) τη μακροσκοπική εξέταση του σφαγμένου ζώου, ιδίως των οργάνων που αναφέρονται στην περίπτωση β)- β) την ψηλάφηση ορισμένων οργάνων, ιδίως του πνεύμονος, του ήπατος, του σπληνός, της γλώσσας και ορισμένων λεμφογαγγλίων, και, λαμβανομένων υπόψη των συμπερασμάτων του επίσημου κτηνιάτρου, της μήτρας και του μαστού- γ) τις τομές ορισμένων οργάνων και λεμφογαγγλίων. Εάν κατά τη μακροσκοπική εξέταση ή την ψηλάφιση ορισμένων οργάνων διαπιστωθεί ότι το ζώο έχει κακώσεις δυνάμενες να προκαλέσουν τη μόλυνση του σφαγείου, του εξοπλισμού, του προσωπικού ή των χώρων, τα  όργανα αυτά δεν πρέπει να τέμνονται στο χώρο σφαγής ή σε άλλο χώρο της εγκαταστάσεως όπου δύνανται να μολυνθούν τα νωπά κρέατα- δ) την αναζήτηση ανωμαλιών συστάσεως, χρώματος, οσμής και, ενδεχομένως, γεύσεως- ε) στην ανάγκη, εργαστηριακές εξετάσεις ιδίως για τις ουσίες που αναφέρονται στο άρθρο 4 παράγραφος 1 περίπτωση β).  40. Ο επίσημος κτηνίατρος πρέπει να εξετάζει ιδιαιτέρως:  α) το χρώμα του αίματος, την ικανότητα πήξεως και την ενδεχόμενη ύπαρξη μέσα σ' αυτό ξένων σωμάτων- β) την κεφαλή, το λαιμό, τα οπισθοφαρυγγικά λεμφογάγγλια, τα υπογνάθια, τα παρωτίδεια (Lnn. retro-pharyngiales mandibulares και parotidei), καθώς και τις αμυγδαλές, ενώ η γλώσσα πρέπει να απελευθερώνεται κατά τέτοιο τρόπο ώστε να επιτρέπει λεπτομερή  εξέταση του στόματος και του οπισθίου τμήματος της στοματικής κοιλότητας. Στην περίπτωση βοοειδών και χοίρων, οι αμυγδαλές πρέπει να αφαιρούνται μετά την επιθεώρηση- γ) τον πνεύμονα, την τραχεία αρτηρία, τον οισογάγο, τα βρογχικά και μεσοπνευμόνια γάγγλια (Lnn. bifurcationes eparteriales και mediastinales), την τραχεία και τις κυριότερες βρογχικές διακλαδώσεις, οι οποίες διανοίγονται κατά μήκος, και τον πνεύμονα ο  οποίος τέμνεται κατά το τελευταίο τριτημόριο του καθέτως προς τον μεγάλο άξονά του- δ) το περικάρδιο και την καρδία, της τελευταίας τεμνομένης κατά μήκος, ώστε να διανοίγονται τα κοιλώματα και να τέμνεται το μεσοκοιλιακό διάφραγμα- ε) το διάφραγμα- στ) το ήπαρ, τη χοληδόδο κύστη και τα χολαγωγά αγγεία, καθώς και τα γάγγλια της πύλης του ήπατος και τα παγκρεατικά (Lnn. portales)- ζ) τον γαστρεντερικό σωλήνα, το μεσεντέριο, τα στομαχικά και μεσεντέρια λεμφογάγγλια (Lnn. gastrici mesenterici craniales και caudales)- η) τον σπλήνα- θ) τους νεφρούς και τα λεμφογάγγλια αυτών (Lnn. renales), καθώς και την ουροδόχο κύστη- ι) τον υπεζωκότα και το περιτόνιο- ια) τα γεννητικά όργανα- στην αγελάδα η μήτρα διανοίγεται δι' επιμήκους τομής, εκτός εάν απαγορεύεται για τη διατροφή του ανθρώπου- στους κάπρους και τους ταύρους τα επιπολής βουβωνικά λεμφογάγγλια (Lnn. inguinales superficiales)- ιβ) το μαστό και τα λεμφογάγγλιά του (Lnn. supramammarii)- στην αγελάδα οι μαστοί διανοίγονται δια μακράς και βαθείας τομής μέχρι το γαλακτοφόρο κόλπο (sinus galactophores), εκτός εάν απαγορεύονται για τη διατροφή των ανθρώπων- ιγ) την ομφαλική περιοχή και τις αρθρώσεις των νεαρών ζώων- σε περίπτωση αμφιβολίας, η ομφαλική περιοχή πρέπει να τέμνεται και οι αρθρώσεις να διανοίγονται- Τα ανωτέρω αναφερόμενα λεμφογάγγλια πρέπει να υποβάλλονται συστηματικά σε πολλαπλές τομές και σε μακροσκοπική εξέταση.  Σε περίπτωση αμφιβολιών, πρέπει επίσης να τέμνονται, υπό τους ίδιους όρους, τα ακόλουθα λεμφογάγγλια: επιπολής τραχηλικά πρωομοπλατιαία ((Lnn. cervales superficiales), έσω και έξω μασχαλιαία ή της πρώτης πλευράς (Lnn. axillares proprii et primae  costae), στερνικά (Lnn. sternales craniales), εν τω βάθει τραχηλικά (Lnn. cervicales profundi), πλευροαυχενικά (Lnn. costocervicales), ιγνυακά (Lnn. poplitei), έσω και έξω υπολαγόνια (Lnn. subiliaci), ισχυακά (Lnn. ischiatici) λαγόνια και οσφυοαορτικά  (Lnn. iliaci et lumbales) επιπολής βουβωνικά (Lnn. inguinales superficiales). Στα προβατοειδή και τα αιγοειδή η διάνοιξη της καρδίας, η απελευθέρωση της γλώσσας, η τομή των πνευμόνων και των βρόγχων και η τομή των λεμφογαγγλίων της κεφαλής, πρέπει να  διενεργούνται μόνο σε περίπτωση αμφιβολίας, αλλά τα όργανα αυτά και τα λεμφογάγγλια πρέπει να εξετάζονται.  Στους χοίρους η τομή των λεμφογαγγλίων της κεφαλής, εκτός από τα υπογνάθια λεμφογάγγλια, και η τομή των λεμφογαγγλίων των πνευμόνων και της γαστρεντερικής οδού, καθώς και των νεφρικών λεμφογαγγλίων, πρέπει να διενεργούνται μόνο σε περίπτωση αμφιβολίας,  αλλά τα όργανα αυτά και τα λεμφογάγγλια πρέπει να εξετάζονται. Η τομή των πνευμόνων που προβλέπεται στην περίπτωση γ) δεν απαιτείται όταν οι πνεύμονες αποκλείονται από τη διατροφή του ανθρώπου.  41. Ο επίσημος κτηνίατρος πρέπει, επιπλέον, να πραγματοποιεί συστηματικά:  Α. Την εξέταση για κυστικέρκωση:  α) στα βοοειδή ηλικίας άνω των 6 εβδομάδων:  - στη γλώσσα, της οποίας οι μύες πρέπει να τέμνονται κατά μήκος επί της κάτω επιφανείας χωρίς καταστροφή του οργάνου αυτού,  - στον οισοφάγο, ο οποίος πρέπει να απελευθερώνεται από την τραχεία,  - στην καρδία, η οποία πλέον της τομής της αναφερομένης στο σημείο 40 περίπτωση δ), πρέπει να τέμνεται σε δύο αντίθετα σημεία από τους κόλπους προς την κορυφή,  - στους έξω μασητήρες οι οποίοι πρέπει να τέμνονται σε δύο παράλληλα προς την κάτω γνάθο επίπεδα,  - στους έσω μασητήρες (έσω πτερυγοειδείς μύες), οι οποίοι πρέπει να τέμνονται σε ένα επίπεδο,  - στο διάφραγμα του οποίου η μυώδης μοίρα πρέπει να αποκολλάται της υμενώδους, εκτός από τους μόσχους,  - στις απευθείας ορατές μυϊκές επιφάνειες σφαγίου- β) στους χοίρους, στις απευθείας ορατές μυϊκές επιφάνειες, ιδιαίτερα στο ύψος των μυών του έσω ορθού μηριαίου, του κοιλιακού τοιχώματος, των ψοϊτών αποκολλουμένων από το λιπώδη ιστό, των στύλων του διαφράγματος, των μεσοπλευρίων μυών, της καρδίας, της  γλώσσας και του λάρυγγα.  Β. Την εξέταση για τη διστομίαση των βοοειδών, προβατοειδών και των αιγοειδών, δια τομών οι οποίες διενεργούνται επί της στομαχικής επιφανείας του ήπατος και οι οποίες αφορούν τα χολαγωγά αγγεία καθώς και, για τα βοοειδή, δια βαθείας τομής στη βάση του  λοβού του Spiegel.  Γ. Την εξέταση για τη μάλη των μονόπλων δια προσεκτικής εξετάσεως του βλενογόνου της τραχείας, του λάρυγγα, των ρινικών κοιλοτήτων, των κόλπων και των διακλαδώσεών τους, με τομή της κεφαλής στο μέσο της και αφαίρεση του ρινικού διαφράγματος.  Η εξέταση αυτή, όμως, πρέπει να αντικατασταθεί από άλλες εξετάσεις σύμφωνα με τη διαδικασία του άρθρου 16.  Δ. Τα νωπά κρέατα χοίρων με γραμμωτούς μυς πρέπει να υπόκεινται σε τριχινοσκόπηση υπό τον έλεγχο και την ευθύνη του επίσημου κτηνίατρου. Η εξέταση αυτή πραγματοποιείται σύμφωνα με επιστημονικά αναγνωρισμένες και πρακτικά δοκιμασμένες μεθόδους, και ιδίως με τις μεθόδους που καθορίζονται από κοινοτικές οδηγίες ή από άλλα διεθνή πρότυπα.  Τα αποτελέσματα πρέπει να αξιολογούνται σύμφωνα με μέθοδο αναφοράς που καθορίζεται κατά τη διαδικασία του άρθρου 16 μετά από γνώμη της Επιστημονικής Κτηνιατρικής Επιτροπής και της οποίας η αξιοπιστία είναι τουλάχιστον ισότιμη με την τριχινοσκόπηση που  προβλέπεται στο παράρτημα I σημείο 1 της οδηγίας 77/96/ΕΟΚ.  Η Επιτροπή δημοσιεύει αυτή τη μέθοδο αναφοράς στην Επίσημη Εφημερίδα των Ευρωπαϊκών Κοινοτήτων.   ΚΕΦΑΛΑΙΟ VIII ΠΡΟΔΙΑΓΡΑΦΕΣ ΠΟΥ ΑΦΟΡΟΥΝ ΤΑ ΚΡΕΑΤΑ ΠΟΥ ΠΡΟΟΡΙΖΟΝΤΑΙ ΓΙΑ ΤΕΜΑΧΙΣΜΟ  42. Τεμαχισμός σε μικρότερα κομμάτια από αυτά που αναφέρονται στο άρθρο 3 παράγραφος 1 σημείο Α ή αποστέωση επιτρέπονται μόνο μέσα σε εργαστήρια τεμαχισμού.  43. Ο εκμεταλλευόμενος την εγκατάσταση, ή ο αντιπρόσωπός του, υποχρεούται να διευκολύνει τις εργασίες ελέγχου της επιχειρήσεως, και ιδίως να πραγματοποιεί κάθε χειρισμό που κρίνεται χρήσιμος, και να θέτει στη διάθεση της υπηρεσίας ελέγχου τους  αναγκαίους εξοπλισμούς- ιδιαίτερα, πρέπει να είναι σε θέση, σε κάθε αίτηση, να γνωρίζει στον επίσημο κτηνίατρο που είναι επιφορτισμένος με τον έλεγχο, την προέλευση των κρεάτων που εισάγονται στην εγκατάστασή του.  44. Τα κρέατα που δεν πληρούν τους όρους του άρθρου 3 παράγραφος 1 σημείο Β υπό β) μπορούν να βρίσκονται στα εγκεκριμένα εργαστήρια τεμαχισμού μόνο εφόσον εναποθηκεύονται σε ειδικούς χώρους- πρέπει να τεμαχίζονται σε άλλους χώρους ή σε διάφορο χρόνο απ'  ό,τι τα κρέατα που ανταποκρίνονται στους εν λόγω όρους. Ο επίσημος κτηνίατρος πρέπει να έχει πάντοτε ελεύθερη πρόσβαση σε όλους τους χώρους εναποθηκεύσεως και εργασίας για να εξασφαλίζει την αυστηρή τήρηση των παραπάνω διατάξεων.  45. α) Τα νωπά κρέατα πρέπει να εισάγονται στους χώρους που αναφέρονται στο κεφάλαιο II σημείο 14 υπό β) ανάλογα με τις ανάγκες. Αμέσως μετά τον τεμαχισμό και ενδεχομένως τη δεύτερη συσκευασία, τα κρέατα πρέπει να μεταφέρονται στον κατάλληλο ψυκτικό  χώρο που προβλέπεται στο κεφάλαιο II σημείο 14 περίπτωση α).  β) Κατά τη διάρκεια του τεμαχισμού, της αποστεώσεως και της πρώτης και δεύτερης συσκευασίας, το κρέας διατηρείται σε συνεχή εσωτερική θερμοκρασία ίση ή κατώτερη των + 7 oC. Κατά τη διάρκεια του τεμαχισμού, η θερμοκρασία του χώρου πρέπει να είναι ίση ή  κατώτερη των + 12 oC.  γ) Κατά παρέκκλιση των περιπτώσεων α) και β), τα κρέατα δύνανται να τεμαχίζονται εν θερμώ. Στην περίπτωση αυτή, πρέπει να μεταφέρονται απευθείας από το χώρο σφαγής στο χώρο τεμαχισμού. Ο χώρος σφαγής και ο χώρος τεμαχισμού πρέπει στην περίπτωση αυτή να  ευρίσκονται στο αυτό κτιριακό συγκρότημα και αρκετά κοντά ο ένας με τον άλλο, διότι τα προς τεμαχισμό κρέατα πρέπει να μεταφέρονται χωρίς να διακόπτεται η φόρτωση από τον ένα χώρο στον άλλο και ο τεμαχισμός πρέπει να γίνεται αμέσως. Αμέσως μετά την  πραγματοποίηση του τεμαχισμού και ενδεχομένως της δεύτερης συσκευασίας, τα κρέατα πρέπει να μεταφέρονται στον κατάλληλο ψυκτικό χώρο.  δ) Ο τεμαχισμός πρέπει να γίνεται κατά τέτοιο τρόπο ώστε να αποφεύγεται κάθε ρύπανση των κρεάτων. Τα θραύσματα των οστών και οι θρόμβοι αίματος αφαιρούνται. Τα κρέατα που προέρχονται από τον τεμαχισμό και δεν προορίζονται για ανθρώπινη κατανάλωση  συγκεντρώνονται βαθμηδόν στις εγκαταστάσεις και προβλέπονται στο σημείο 4 περίπτωση δ).   ΚΕΦΑΛΑΙΟ IX ΥΓΕΙΟΝΟΜΙΚΟΣ ΕΛΕΓΧΟΣ ΤΩΝ ΤΕΜΑΧΙΣΜΕΝΩΝ ΚΑΙ ΕΝΑΠΟΘΗΚΕΥΜΕΝΩΝ ΚΡΕΑΤΩΝ  46. Τα εγκεκριμένα εργαστήρια τεμαχισμού και οι εγκεκριμένοι ψυκτικοί χώροι εναποθηκεύσεως υπόκεινται σε έλεγχο ο οποίος ασκείται από επίσημο κτηνίατρο. Αυτός πρέπει να  ειδοποιείται έγκαιρα πριν από τον τεμαχισμό των κρεάτων που προορίζονται για τις ενδοκοινοτικές συναλλαγές.  47. Ο έλεγχος του επίσημου κτηνιάτρου περιλαμβάνει τις ακόλουθες εργασίες:  - έλεγχο των εισόδων και εξόδων των νωπών κρεάτων,  - υγειονομική επιθεώρηση των νωπών κρεάτων που βρίσκονται στις αναφερόμενες στο σημείο 46 εγκαταστάσεις και προορίζονται για τις ενδοκοινοτικές συναλλαγές,  - υγειονομική επιθεώρηση των νωπών κρεάτων που προορίζονται για τις ενδοκοιντοικές συναλλαγές, προ των εργασιών τεμαχισμού και κατά την έξοδό τους από τις αναφερόμενες στο σημείο 46 εγκαταστάσεις,  - σύνταξη και χορήγηση των εγγράφων που προβλέπονται στο άρθρο 3 παράγραφος 1 σημείο Α υπό στ) και στο κεφάλαιο X σημείο 54,  - έλεγχο της καθαριότητας των χώρων, των εγκαταστάσεων και των εργαλείων που προβλέπονται στο κεφάλαιο IV, καθώς και της υγιεινής του προσωπικού, συμπεριλαμβανομένων των ενδυμάτων του,  - διενέργεια κάθε απαραίτητης δειγματοληψίας για την πραγματοποίηση των εργαστηριακών εξετάσεων που έχουν σκοπό τη διαπίστωση, επί παραδείγματι, της παρουσίας επιβλαβών μικροβίων, προσθετικών ή άλλων μη επιτρεπομένων χημικών ουσιών. Τα αποτελέσματα των  εξετάσεων αυτών καταχωρούνται σε βιβλίο καταγραφής,  - κάθε άλλο έλεγχο που κρίνεται χρήσιμος για τον έλεγχο της τήρησης των διατάξεων της παρούσας οδηγίας.   ΚΕΦΑΛΑΙΟ X ΣΗΜΑΝΣΗ ΚΑΤΑΛΛΗΛΟΤΗΤΑΣ  48. Η σήμανση καταλληλότητας πρέπει να πραγματοποιείται υπό την ευθύνη του επίσημου κτηνιάτρου. Για το σκοπό αυτό, αυτός διατηρεί και φυλάσσει:  α) τα εργαλεία που προορίζονται για τη σήμανση καταλληλότητας των κρεάτων, τα οποία δύναται να παραδίδει στο βοηθητικό προσωπικό μόνο κατά τη στιγμή της σημάνσεως και το αναγκαίο γι' αυτήν χρονικό διάστημα- β) τις ετικέτες και το υλικό πρώτης συσκευασίας εφόσον αυτές φέρουν ήδη τη σφραγίδα που προβλέπεται στο παρόν κεφάλαιο. Οι ετικέτες αυτές και αυτό το υλικό πρώτης συσκευασίας παραδίδονται στο βοηθητικό προσωπικό τη στιγμή κατά την οποία πρέπει να  τοποθετηθούν και σε αριθμό αντίστοιχο προς τις ανάγκες.  49. Η σήμανση καταλληλότητας πρέπει να είναι:  α) είτε σφραγίδα σχήματος ωοειδούς, πλάτους τουλάχιστον 6,5 εκατοστών και ύψους 4,5 εκατοστών. Επί της σφραγίδας πρέπει να αναγράφονται με χαρακτήρες απολύτως ευανάγνωστους οι κατωτέρω ενδείξεις:  - στο άνω τμήμα, το ή τα αρχικά της χώρας αποστολής, με κεφαλαία, δηλαδή:  B/D/DK/F/GR/IRL/I/L/NL/UK,  ακολουθούμενα από τον αριθμό κτηνιατρικής εγκρίσεως του σφαγείου,  - στο κάτω τμήμα ένα από τα αρχικά CEE, EEG, EWG, EOF, EEC ή ΕΟΚ- β) είτε σφραγίδα σχήματος ωοειδούς, πλάτους τουλάχιστον 6,5 εκατοστών και ύψους 4,5 εκατοστών. Επί της σφραγίδας πρέπει να αναγράφονται με χαρακτήρες απολύτως ευανάγνωστους οι κατωτέρω ενδείξεις:  - στο άνω τμήμα, το όνομα της χώρας αποστολής με κεφαλαία,  - στο κέντρο, ο αριθμός της κτηνιατρικής εγκρίσεως της εγκαταστάσεως,  - στο κάτω τμήμα, ένα από τα αρχικά CEE, EEG, EWG, EOF, EEC ή ΕΟΚ.  Οι χαρακτήρες πρέπει να έχουν ύψος τουλάχιστον 0,8 εκατοστών για τα γράμματα και τουλάχιστον 1 εκατοστού για τα ψηφία.  Η σήμανση καταλληλότητας δύναται, επιπλέον, να περιλαμβάνει ένδειξη που να επιτρέπει την εξακρίβωση της ταυτότητας του κτηνιάτρου που έχει διενεργήσει την υγειονομική επιθεώρηση των κρεάτων.  50. Τα σφάγια σημαίνονται δια μελάνης ή πυρός, με σφραγίδα σύμφωνα με το σημείο 49:  - αυτά που ζυγίζουν πάνω από 65 κιλά πρέπει να φέρουν τη σήμανση της σφραγίδας σε κάθε ήμισυ σφαγίου, τουλάχιστον στα ακόλουθα μέρη: εξωτερική πλευρά του μηρού, οσφύς, ράχη, στήθος και ώμος,  - τα άλλα πρέπει να φέρουν τουλάχιστον τέσσερις σημάνσεις σφραγίδας, οι οποίες εναποτίθενται επί των ωμοπλατών και της εξωτερικής πλευράς των μηρών.  51. Τα ήπατα των βοοειδών, των χοίρων και των μονόπλων σημαίνονται δια πυρός με σφραγίδα σύμφωνα με το σημείο 49.  Τα παραπροϊόντα όλων των ειδών σημαίνονται είτε με μελάνη είτε δια πυρός με σφραγίδα σύμφωνα με το σημείο 49, εκτός αν φέρουν πρώτη ή δεύτερη συσκευασία και έχουν σημανθεί σύμφωνα με τα σημεία 54 και 55.  52. Τα κομμάτια που έχουν ληφθεί στα εργαστήρια τεμαχισμού από σφάγια κανονικά σημανθέντα, πρέπει να σημαίνονται είτε δια μελάνης είτε δια πυρός με σήμανση καταλληλότητας σύμφωνα με το σημείο 49, εκτός εάν φέρουν πρώτη ή δεύτερη συσκευασία.  53. Η δεύτερη συσκευασία πρέπει πάντα να σημαίνεται σύμφωνα με το σημείο 54.  54. Τα συσκευασμένα με δεύτερη συσκευασία τεμαχισμένα κομμάτια και παραπροϊόντα που αναφέρονται στα σημεία 51 και 52 πρέπει να φέρουν σφραγίδα σύμφωνα με τις προδιαγραφές του σημείου 49, η οποία να φέρει τον αριθμό κτηνιατρικής εγκρίσεως του εργαστηρίου  τεμαχισμού αντί για τον αριθμό κτηνιατρικής εγκρίσεως του σφαγείου και η οποία να τίθεται επί ετικέτας που επικολλάται ή τυπώνεται επί της δεύτερης συσκευασίας έτσι ώστε να καταστρέφεται με το άνοιγμα αυτής της συσκευασίας. Η ετικέτα αυτή φέρει επίσης  αριθμό σειράς, αν και αυτό μπορεί να είναι προαιρετικό, μετά από απόφαση της αρμόδιας κεντρικής αρχής, για τις ενδοκοινοτικές συναλλαγές. Όταν όμως τα τεμαχισμένα κομμάτια ή τα παραπροϊόντα συσκευάζονται σε πρώτη συσκευασία σύμφωνα με το κεφάλαιο XI  σημείο 61, η προαναφερθείσα ετικέτα πρέπει να τίθεται στην πρώτη συσκευασία. Ωστόσο, όταν τα παραπροϊόντα συσκευάζονται σε δεύτερη συσκευασία σε σφαγείο, η σφραγίδα πρέπει να περιλαμβάνει τον αριθμό κτηνιατρικής εγκρίσεως αυτού του σφαγείου.  55. Επιπλέον των διατάξεων του σημείου 54, όταν τα νωπά κρέατα συσκευάζονται σε πρώτη συσκευασία σε εμπορικές μερίδες που προορίζονται για άμεση πώληση στον καταναλωτή, τυπωμένο αντίγραφο της σφραγίδας που προβλέπεται στο σημείο 49 περίπτωση α) πρέπει  να υπάρχει επί της πρώτης συσκευασίας ή επί ετικέτας που τίθεται επί της πρώτης συσκευασίας. Η σφραγίδα πρέπει να περιλαμβάνει τον αριθμό της κτηνιατρικής εγκρίσεως του εργαστηρίου τεμαχισμού αντί εκείνου του σφαγείου. Οι διαστάσεις που προβλέπονται στο  σημείο 49 δεν εφαρμόζονται για τη σήμανση που αναφέρεται στο παρόν σημείο. Ωστόσο, όταν τα προϊόντα συσκευάζονται σε πρώτη συσκευασία σε σφαγείο, η σφραγίδα πρέπει να περιλαμβάνει τον αριθμό κτηνιατρικής εγκρίσεως του σφαγείου.  56. Τα κρέατα των μονόπλων και η δεύτερη συσκευασία τους πρέπει να φέρουν ειδική σήμανση που θα καθορισθεί σύμφωνα με τη διαδικασία του άρθρου 16.  57. Οι χρωστικές ουσίες που δύνανται να χρησιμοποιηθούν για τη σφράγιση των νωπών κρεάτων αποφασίζονται σύμφωνα με τη διαδικασία του άρθρου 16- μέχρι να ληφθεί αυτή η απόφαση, μπορεί να χρησιμοποιηθεί μόνο το ιώδες του μεθυλίου.   ΚΕΦΑΛΑΙΟ XI ΠΡΩΤΗ ΚΑΙ ΔΕΥΤΕΡΗ ΣΥΣΚΕΥΑΣΙΑ ΝΩΠΩΝ ΚΡΕΑΤΩΝ  58. α) Η δεύτερη συσκευασία (π.χ. ξυλοκιβώτια, χαρτοκιβώτια) πρέπει να ανταποκρίνεται προς όλους τους κανόνες υγιεινής, και ιδίως:  - να μη δύναται να αλλοιώνει τους οργανοληπτικούς χαρακτήρες του κρέατος,  - να μη δύναται να μεταφέρει στα κρέατα ουσίες επιβλαβείς για την υγεία του ανθρώπου,  - να είναι αρκετά στερεά ώστε να εξασφαλίζει αποτελεσματική προστασία των κρεάτων κατά τη διάρκεια της μεταφοράς και των χειρισμών.  β) Η δεύτερη συσκευασία δεν πρέπει να χρησιμοποιείται εκ νέου για τη συσκευασία των κρεάτων, εκτός αν είναι από υλικό ανθεκτικό στη διάβρωση, αν καθαρίζεται εύκολα και αν έχει προηγουμένως καθαρισθεί και απολυμανθεί.  59. Όταν, ενδεχομένως, τα τεμαχισμένα νωπά κρέατα ή τα παραπροϊόντα συσκευάζονται σε πρώτη συσκευασία, η εργασία αυτή πρέπει να πραγματοποιείται αμέσως μετά τον τεμαχισμό και κατά τρόπο που να ανταποκρίνεται στους κανόνες υγιεινής.  Εξαιρέσει των τεμαχίων λαρδίου και στήθους, το τεμαχισμένο κρέας και τα παραποϊόντα πρέπει, σε όλες τις περιπτώσεις, να έχουν προστατευτική πρώτη συσκευασία εκτός αν μεταφέρονται αναρτημένα.  Η πρώτη αυτή συσκευασία πρέπει να είναι διαφανής και άχρωμη και να ανταποκρίνεται, επιπλέον, στους όρους που αναφέρονται στο σημείο 58 περίπτωση α) πρώτο και δεύτερο εδάφιο- δεν δύναται να χρησιμοποιείται δεύτερη φορά για την πρώτη συσκευασία των  κρεάτων.  60. Τα κρέατα που φέρουν πρώτη συσκευασία πρέπει να συσκευάζονται σε δεύτερη συσκευασία.  61. Ωστόσο, εάν η πρώτη συσκευασία ανταποκρίνεται σε όλες τις προστατευτικές προϋποθέσεις της δεύτερης συσκευασίας, δεν πρέπει να είναι διαφανής ή άχρωμη και δεν είναι αναγκαίο να τίθεται εντός δεύτερου περιέκτη, με την προϋπόθεση ότι πληρούνται οι  άλλοι όροι του σημείου 58.  62. Ο τεμαχισμός, η αποστέωση, η πρώτη και η δεύτερη συσκευασία, δύνανται να γίνονται στον ίδιο χώρο εφόσον πληρούνται οι εξής προϋποθέσεις:  α) ο χώρος πρέπει να είναι αρκετά ευρύς και διευθετημένος κατά τέτοιο τρόπο ώστε να διασφαλίζονται οι υγιεινές προϋποθέσεις των εργασιών- β) η πρώτη και δεύτερη συσκευασία τοποθετούνται, αμέσως μετά την κατασκευή τους, σε ερμητικά κλεισμένο προστατευτικό περιτύλιγμα, που προφυλάσσει από κάθε φθορά κατά τη μεταφορά προς τις εγκαταστάσεις, και εναποθηκεύονται υπό υγιεινές προϋποθέσεις σε  ξεχωριστό χώρο της εγκαταστάσεως- γ) οι χώροι εναποθηκεύσεως του υλικού συσκευασίας είναι απαλλαγμένοι από σκόνη και βλαβερά ζωύφια και δεν επικοινωνούν με χώρους που περιέχουν ουσίες δυνάμενες να μολύνουν τα νωπά κρέατα. Τα υλικά συσκευασίας δεν πρέπει να εναποθηκεύονται επί του  δαπέδου- δ) οι δεύτερες συσκευασίες συγκεντρώνονται υπό υγιεινές προϋποθέσεις πριν από την είσοδό τους στο χώρο- ε) οι δεύτερες συσκευασίες εισάγονται υπό υγιεινές προϋποθέσεις στους χώρους συσκευασίας και χρησιμοποιούνται αμέσως. Δεν πρέπει να χρησιμοποιούνται από προσωπικό που χειρίζεται νωπά κρέατα- στ) αμέσως μετά την πρώτη συσκευασία, τα νωπά κρέατα πρέπει να τοποθετούνται στους προβλεπόμενους για το σκοπό αυτό χώρους εναποθηκεύσεως.  63. Οι συσκευασίες που αναφέρονται στο παρόν κεφάλαιο μπορούν να περιέχουν μόνο τεμαχισμένα κρέατα που ανήκουν στο ίδιο είδος ζώων.   ΚΕΦΑΛΑΙΟ XII ΠΙΣΤΟΠΟΙΗΤΙΚΟ ΚΑΤΑΛΛΗΛΟΤΗΤΑΣ  64. Το πρωτότυπο του πιστοποιητικού καταλληλότητας, που πρέπει να συνοδεύει τα κρέατα κατά τη μεταφορά τους στη χώρα προορισμού, πρέπει να χορηγείται από επίσημο κτηνίατρο κατά τη στιγμή της φορτώσεως.  Το πιστοποιητικό πρέπει να ανταποκρίνεται, ως προς τη μορφή και το περιεχόμενό του, στο υπόδειγμα του παραρτήματος II- πρέπει να συντάσσεται τουλάχιστον στην ή στις επίσημες γλώσσες της χώρας προορισμού. Πρέπει να αποτελείται από ένα μόνο φύλλο.   ΚΕΦΑΛΑΙΟ XIII ΕΝΑΠΟΘΗΚΕΥΣΗ  65. - Τα νωπά κρέατα πρέπει να ψύχονται αμέσως μετά την υγειονομική επιθεώρηση μετά τη σφαγή και να διατηρούνται μονίμως σε θερμοκρασία ίση ή κατώτερη των + 7 oC για τα σφάγια και τα τεμάχιά τους και των +3 oC για τα  παραπροϊόντα.  - Τα νωπά κρέατα που προορίζονται να καταψυχθούν πρέπει, μετά τη σφαγή και τη μεταγενέστερη περίοδο σταθεροποίησης, να υποβάλλονται σε ταχεία κατάψυξη- αυτά τα κατεψυγμένα κρέατα πρέπει να εναποθηκεύονται σε θερμοκρασία που δεν μπορεί να είναι  μεγαλύτερη των   12 oC.  66. Κανένα άλλο προϊόν το οποίο μπορεί να προσβάλει τους όρους υγιεινής του κρέατος ή να το μολύνει δεν πρέπει να εναποθηκεύεται στους χώρους που αναφέρονται στο κεφάλαιο III σημεία 15 και 16, εκτός εάν το κρέας συσκευάζεται και εναποθηκεύεται χωριστά.   67. Η θερμοκρασία εναποθηκεύσεως στους χώρους εναποθηκεύσεως που αναφέρονται στο κεφάλαιο III σημεία 15 και 16 πρέπει να καταγράφεται.   ΚΕΦΑΛΑΙΟ XIV ΜΕΤΑΦΟΡΑ  68. Τα νωπά κρέατα πρέπει να μεταφέρονται μέσα σε μέσα μεταφοράς μολυβδοσφραγισμένα, κατασκευασμένα και εξοπλισμένα κατά τέτοιο τρόπο ώστε οι θερμοκρασίες που προβλέπονται στο κεφάλαιο XIII να εξασφαλίζονται καθ' όλη τη διάρκεια  της μεταφοράς.  Δεν απαιτείται μολυβδοσφράγιση στην περίπτωση κατά την οποία το κρέας μεταφέρεται από σφαγείο σε εργαστήριο τεμαχισμού που ευρίσκεται στο αυτό Κράτος μέλος.  69. Τα μέσα μεταφοράς των κρεάτων αυτών πρέπει να ανταποκρίνονται στις ακόλουθες απαιτήσεις:  α) τα εσωτερικά τοιχώματα αυτών ή κάθε άλλο τμήμα που δύναται να έλθει σε επαφή με τα κρέατα πρέπει να έχουν κατασκευασθεί από υλικά ανθεκτικά στη διάβρωση και μη δυνάμενα να αλλοιώσουν τους οργανοληπτικούς χαρακτήρες των κρεάτων ούτε να τους  καταστήσουν επιβλαβείς για την ανθρώπινη υγεία- τα τοιχώματα αυτά πρέπει να είναι λεία και να καθαρίζονται και να απολυμαίνονται εύκολα- β) πρέπει να είναι εφοδιασμένα με αποτελεσματικές συσκευές που να εξασφαλίζουν την προστασία των κρεάτων από τα έντομα και τη σκόνη και να είναι στεγανά κατά τρόπο που να αποφεύγεται κάθε διαρροή υγρών- γ) πρέπει για τη μεταφορά των σφαγίων, των ημιμορίων ή των τεταρτημορίων, καθώς και του μη συσκευασμένου σε δεύτερη συσκευασία τεμαχισμένου κρέατος, να είναι εφοδιασμένα με στηρίγματα αναρτήσεως από υλικά ανθεκτικά στη διάβρωση τοποθετημένα σε τέτοιο  ύψος ώστε τα κρέατα να μη δύνανται να εφάπτονται του δαπέδου- η διάταξη αυτή δεν εφαρμόζεται στα κατεψυγμένα κρέατα που είναι εφοδιασμένα με υγιεινή συσκευασία. Ωστόσο, στην περίπτωση εναέριας μεταφοράς, δεν απαιτούνται στηρίγματα αναρτήσεως του κρέατος  εφόσον έχει προβλεφθεί για τη φόρτωση, διαμονή και εκφόρτωση εξοπλισμός από υλικά που αντέχουν στη διάβρωση.  70. Τα μεταφορικά μέσα των κρεάτων δεν δύνανται σε καμιά περίπτωση να χρησιμοποιούνται για τη μεταφορά ζώντων ζώων ή κάθε άλλου προϊόντος το οποίο δύναται να αλλοιώσει ή να μολύνει τα κρέατα.  71. Κανένα άλλο προϊόν που δύναται να επηρεάσει τους όρους υγιεινής των κρεάτων ή να τα μολύνει δεν πρέπει να μεταφέρεται συγχρόνως με τα κρέατα μέσα στο ίδιο μεταφορικό μέσο, εκτός αν λαμβάνονται οι κατάλληλες προφυλάξεις. Επιπλέον, οι στόμαχοι πρέπει  να μεταφέρονται μόνο εφόσον έχουν λευκανθεί ή καθαρισθεί, οι δε κεφαλές και τα άκρα μόνο εφόσον έχουν υποστεί εκδορά ή ζεματισθεί και αποτριχωθεί.  72. Τα νωπά κρέατα δεν δύνανται να μεταφέρονται μέσα σε μεταφορικά μέσα (όχημα ή μηχανικό μέσο) που δεν είναι καθαρά και δεν έχουν απολυμανθεί.  73. Τα σφάγια, τα ημιμόρια και τα τεταρτημόρια, εξαιρέσει του κατεψυγμένου κρέατος που είναι συσκευασμένο σε δεύτερη συσκευασία σύμφωνα με τους όρους και τις απαιτήσεις της υγιεινής, πρέπει να μεταφέρονται πάντα αναρτημένα, εκτός από την περίπτωση της  εναέριας μεταφοράς που αναφέρεται στο σημείο 69 υπό γ).  Τα άλλα τεμάχια καθώς και τα παραποϊόντα πρέπει να αναρτώνται ή να τοποθετούνται επί υποστηριγμάτων, εφόσον δεν περιέχονται εντός δεύτερης συσκευασίας ή ευρίσκονται εντός δοχείων από υλικά ανθεκτικά στη διάβρωση. Τα υποστηρίγματα αυτά, τα μέσα  συσκευασίας ή τα δοχεία πρέπει να είναι σύμφωνα με τις απαιτήσεις της υγιεινής και ιδίως, όσων αφορά τη δεύτερη συσκευασία, τις διατάξεις της παρούσας οδηγίας. Τα εντόσθια πρέπει πάντοτε να μεταφέρονται εντός δεύτερης συσκευασίας ανθεκτικής και  αδιάβροχης στα υγρά και τις λιπαρές ουσίες. Αυτή δύναται να επαναχρησιμοποιηθεί μόνο αφού καθαρισθεί και απολυμανθεί.  74. Ο επίσημος κτηνίατρος πρέπει να βεβαιώνει, πριν από την αποστολή, ότι τα μεταφορικά μέσα (οχήματα ή μηχανικά μέσα μεταφοράς), καθώς και οι συνθήκες φορτώσεως, είναι σύμφωνα με τους όρους υγιεινής που καθορίζονται στο παρόν κεφάλαιο.       ΠΑΡΑΡΤΗΜΑ II   ΥΠΟΔΕΙΓΜΑ  ΠΙΣΤΟΠΟΙΗΤΙΚΟ ΚΑΤΑΛΛΗΛΟΤΗΤΑΣ για τα νωπά κρέατα που προορίζονται για αποστολή προς Κράτος μέλος της ΕΟΚ (1)Αριθ.(2)......  Χώρα αποστολής......  Υπουργείο......  Υπηρεσία......  Στοιχεία......  (Προαιρετικό) I. Ταυτοποίηση Κρέατα από......  (Είδος ζώου) Είδος τεμαχίων......  Είδος συσκευασίας......  Αριθμός τεμαχίων ή μονάδων συσκευασίας......  Μήνας(ες) και έτος(η) κατάψυξης......  Καθαρό βάρος......  II. Προέλευση των κρεάτων Διεύθυνση(σεις) και αριθμός(οί) κτηνιατρικής εγκρίσεως του (των) εκγεκριμένου(ων) σφαγείου(ων)......  ......  Διεύθυνση(σεις) και αριθμός(οί) κτηνιατρικής εγκρίσεως του (των) εγκεκριμένου(ων) εργαστηρίου(ων) τεμαχισμού......  ......  Διεύθυνση(σεις) και αριθμός(οί) κτηνιατρικής εγκρίσεως του (των) εγκεκριμένου(ων) χώρου(ων) εναποθηκεύσεως......  ......  III. Προορισμός κρεάτων Τα κρέατα αποστέλλονται από......  (Τόπος αποστολής) σε......  (Χώρα και τόπος προορισμού) με το ακόλουθο μεταφορικό μέσο (3)......  Όνομα και διεύθυνση του αποστολέα......  ......  Όνομα και διεύθυνση του παραλήπτη......  ......  IV. Πιστοποιητικό καταλληλότητας Ο υπογεγραμμένος, επίσημος κτηνίατρος, βεβαιώνω ότι τα παραπάνω κρέατα ελήφθησαν σύμφωνα με τους όρους παραγωγής και ελέγχου που προβλέπονται στην οδηγία 64/433/ΕΟΚ περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων και  ότι, ως εκ τούτου, αναγνωρίζονται ότι είναι κατάλληλα για την ανθρώπινη κατανάλωση ως έχουν- Έγινε στ...... στις......  ......  (Υπογραφή του επίσημου κτηνιάτρου)   (1) Νωπά κρέατα: κατά την οδηγία που αναφέρεται στο σημείο IV του παρόντος πιστοποιητικού, όλα τα τμήματα κρέατος κατοικιδίων ζώων που είναι κατάλληλα για την ανθρώπινη κατανάλωση και τα οποία ανήκουν στα βοοειδή, στους χοίρους, στα αιγοειδή,  στα προβατοειδή, καθώς και στα μόνοπλα, εφόσον δεν έχουν υποστεί επεξεργασία δυνάμενη να εξασφαλίζει τη συντήρησή τους- πάντως, τα κρέατα τα συντηρούμενα δια του ψύχους θεωρούνται νωπά.  (2) Προαιρετικό.  (3) Για τα βαγόνια και τα φορτηγά να σημειώνεται ο αριθμός μητρώου, για τα αεροπλάνα ο αριθμός πτήσης, για τα πλοία το όνομα και ενδεχόμενα ο αριθμός του εμπορευματοκιβωτίου.


Avis juridique important

|

31993L0096

Οδηγία 93/96/ΕΟΚ του Συμβουλίου της 29ης Οκτωβρίου 1993 σχετικά με το δικαίωμα διαμονής των σπουδαστών

Επίσημη Εφημερίδα αριθ. L 317 της 18/12/1993 σ. 0059 - 0060

ΟΔΗΓΙΑ 93/96/ΕΟΚ ΤΟΥ ΣΥΜΒΟΥΛΙΟΥ της 29ης Οκτωβρίου 1993 σχετικά με το δικαίωμα διαμονής των σπουδαστώνΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 7 εδάφιο 2,  την πρόταση της Επιτροπής (1),  Σε συνεργασία με το Ευρωπαϊκό Κοινοβούλιο (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι στο άρθρο 3 στοιχείο γ) της συνθήκης ορίζεται ότι η δράση της Κοινότητας περιλαμβάνει, σύμφωνα με τους όρους που προβλέπονται στη συνθήκη, την εξάλειψη των εμποδίων στην ελεύθερη κυκλοφορία των προσώπων μεταξύ των κρατών μελών- ότι το άρθρο 8 Α προβλέπει ότι η εσωτερική αγορά πρέπει να έχει εγκαθιδρυθεί το αργότερο στις 31 Δεκεμβρίου 1992- ότι η εσωτερική αγορά περιλαμβάνει ένα χώρο χωρίς εσωτερικά σύνορα στον οποίο εξασφαλίζεται η ελεύθερη κυκλοφορία των εμπορευμάτων, των  προσώπων, των υπηρεσιών και των κεφαλαίων, σύμφωνα με τις διατάξεις της συνθήκης- ότι, όπως προκύπτει και από τη νομολογία του Δικαστηρίου, τα άρθρα 128 και 7 της συνθήκης απαγορεύουν κάθε διάκριση μεταξύ υπηκόων των κρατών μελών όσον αφορά την πρόσβαση στην επαγγελματική κατάρτιση στην Κοινότητα και ότι η πρόσβαση υπηκόου κράτους  μέλους στην επαγγελματική εκπαίδευση σε άλλο κράτος προϋποθέτει την παροχή, στον υπήκοο αυτό, δικαιώματος διαμονής στο εν λόγω κράτος μέλος- ότι, κατά συνέπεια, για να διασφαλίζεται η πρόσβαση στην επαγγελματική εκπαίδευση πρέπει να προσδιοριστούν οι προϋποθέσεις που θα διευκολύνουν την πραγμάτωση του δικαιώματος διαμονής- ότι το δικαίωμα διαμονής των σπουδαστών εντάσσεται σε δέσμη μέτρων με τα οποία επιδιώκεται η προαγωγή της επαγγελματικής κατάρτισης- ότι οι κάτοχοι δικαιώματος διαμονής δεν πρέπει να επιβαρύνουν υπερβολικά τα δημόσια οικονομικά του κράτους μέλους υποδοχής- ότι, όπως έχει σήμερα το κοινοτικό δίκαιο, η χορήγηση ενίσχυσης στους σπουδαστές για τη συντήρησή τους δεν εμπίπτει, όπως προκύπτει από τη νομολογία του Δικαστηρίου, στο πεδίο εφαρμγής της συνθήκης, κατά την έννοια του άρθρου 7 αυτής- ότι το δικαίωμα διαμονής μπορεί να ασκηθεί πραγματικά μόνον εφόσον χορηγείται και στο/στη σύζυγο και στα συντηρούμενα τέκνα τους- ότι ενδείκνυται να εξασφαλιστεί στους δικαιούχους της παρούσας οδηγίας διοικητικό καθεστώς ανάλογο με αυτό που προβλέπεται, ιδίως, από την οδηγία 68/360/ΕΟΚ του Συμβουλίου της 15ης Οκτωβρίου 1968 περί καταργήσεως των περιορισμών στη διακίνηση και στη  διαμονή των εργαζομένων των κρατών μελών και των οικογενειών τους στο εσωτερικό της Κοινότητας (4) και την οδηγία 64/221/ΕΟΚ του Συμβουλίου της 25ης Φεβρουαρίου 1964 περί του συντονισμού των ειδικών μέτρων για τη διακίνηση και τη διαμονή αλλοδαπών, τα  οποία δικαιολογούνται για λόγους δημοσίας τάξεως, δημοσίας ασφαλείας ή δημοσίας υγείας (5)- ότι η παρούσα οδηγία δεν αφορά σπουδαστές δικαιουμένους διαμονής λόγω του ότι ασκούν ή έχουν ασκήσει οικονομική δραστηριότητα ή είναι μέλη της οικογένειας διακινούμενου εργαζόμενου- ότι, με απόφαση της 7ης Ιουλίου 1992 στην υπόθεση C-295/90, το Δικαστήριο ακύρωσε την οδηγία 90/366/ΕΟΚ του Συμβουλίου της 28ης Ιουνίου 1990 σχετικά με το δικαίωμα διαμονής των σπουδαστών (1), διατηρώντας παράλληλα σε ισχύ τα αποτελέσματα της  ακυρωθείσης οδηγίας έως ότου αρχίσει να ισχύει οδηγία που θα εκδοθεί με την ενδεδειγμένη νομική βάση- ότι τα αποτελέσματα της οδηγίας 90/366/ΕΟΚ πρέπει να διατηρηθούν κατά την περίοδο που προηγείται της 31ης Δεκεμβρίου 1993, ημερομηνία κατά την οποία τα κράτη μέλη πρέπει να έχουν θεσπίσει τις αναγκαίες νομοθετικές, κανονιστικές και διοικητικές διατάξεις  για να συμμορφωθούν με την παρούσα οδηγία,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:   Άρθρο 1  Για να προσδιοριστούν οι προϋποθέσεις που θα διευκολύνουν την άσκηση του δικαιώματος διαμονής και για να διασφαλισθεί η χωρίς διακρίσεις πρόσβαση στην επαγγελματική εκπαίδευση υπηκόου κράτους μέλους που έγινε δεκτός να παρακολουθήσει  επαγγελματική εκπαίδευση σε άλλο κράτος μέλος, τα κράτη μέλη αναγνωρίζουν δικαίωμα διαμονής σε κάθε σπουδαστή-υπήκοο κράτους μέλους που δεν έχει το εν λόγω δικαίωμα με βάση άλλη διάταξη του κοινοτικού δικαίου, καθώς και στο /στη σύζυγό του και τα  συντηρούμενα τέκνα τους, ο οποίος δηλώνει ή με οποιοδήποτε άλλο τουλάχιστο ισοδύναμο τρόπο, ή κατ' επιλογήν του, διαβεβαιώνει την αρμόδια εθνική αρχή ότι διαθέτει πόρους, ώστε τα πρόσωπα αυτά να μην επιβαρύνουν, κατά τη διάρκεια της διαμονής τους, το  σύστημα κοινωνικής πρόνοιας του κράτους μέλους υποδοχής, υπό τον όρο ότι θα είναι εγγεγραμμένος σε αναγνωρισμένο εκπαιδευτικό ίδρυμα προκειμένου να παρακολουθήσει, κατά κύρια απασχόληση, κύκλο επαγγελματικής εκπαίδευσης και ότι διαθέτει υγειονομική  ασφάλιση η οποία καλύπτει το σύνολο των κινδύνων στο κράτος μέλος υποδοχής.   Άρθρο 2  1. Το δικαίωμα διαμονής περιορίζεται στη διάρκεια του παρακολουθούμενου κύκλου επαγγελματικής εκπαίδευσης.  Το δικαίωμα διαμονής διαπιστώνεται με την έκδοση εγγράφου το οποίο καλείται "δελτίο άδειας διαμονής υπηκόου κράτους μέλους της ΕΟΚ", η ισχύς του οποίου μπορεί να περιορίζεται στη διάρκεια της επαγγελματικής εκπαίδευσης, ή και σε ένα έτος, εάν η διάρκεια  της κατάρτισης υπερβαίνει το έτος. Στην περίπτωση αυτή, η ισχύς του δελτίου άδειας διαμονής μπορεί να ανανεώνεται κατ' έτος. Εάν μέλος της οικογένειας δεν έχει την ιθαγένεια κράτους μέλους, του χορηγείται έγγραφο διαμονής της αυτής ισχύος με το  προηγούμενο στον υπήκοο ο οποίος το συντηρεί.  Για την έκδοση του δελτίου ή του εγγράφου διαμονής, το κράτος μέλος μπορεί να απαιτεί από τον αιτούντα μόνον την προσκόμιση δελτίου ταυτότητας ή διαβατηρίου εν ισχύι καθώς και την απόδειξη ότι πληροί τις προϋποθέσεις του άρθρου 1.  2. Τα άρθρα 2, 3 και 9 της οδηγίας 68/360/ΕΟΚ, ισχύουν, κατ' αναλογία, για τα πρόσωπα τα οποία καλύπτονται από την παρούσα οδηγία.  Ο/η σύζυγος και τα συντηρούμενα τέκνα ενός υπηκόου κράτους μέλους-κατόχου του δικαιώματος διαμονής στο έδαφος κράτους μέλους δικαιούνται να αναλαμβάνουν οποιαδήποτε μισθωτή ή μη μισθωτή δραστηριότητα στο σύνολο του εδάφους του εν λόγω κράτους, ακόμα και  εάν δεν έχουν την ιθαγένεια κράτους μέλους.  Τα κράτη μέλη μπορούν να παρεκκλίνουν της παρούσας οδηγίας μόνον για λόγους δημόσιας τάξης, δημόσιας ασφάλειας ή δημόσιας υγείας. Στην περίπτωση αυτή εφαρμόζονται τα άρθρα 2 έως 9 της οδγηγίας 64/221/ΕΟΚ.   Άρθρο 3  Η παρούσα οδηγία δεν θεμελιώνει δικαίωμα χορήγησης, εκ μέρους του κράτους μέλους υποδοχής, οποιαδήποτε υποτροφίας σπουδών για σπουδαστές που είναι κάτοχοι δικαιώματος διαμονής.   Άρθρο 4  Το δικαίωμα διαμονής ισχύει εφόσον οι δικαιούχοι εξακολουθούν να πληρούν τους όρους που προβλέπει το άρθρο 1.   Άρθρο 5  Το αργότερο τρία έτη από την έναρξη εφαρμογής της παρούσας οδηγίας, και εν συνεχεία ανά τριετία, η Επιτροπή συντάσσει έκθεση περί την εφαρμογή της παρούσας οδηγίας την οποία υποβάλλει στο Ευρωπαϊκό Κοινοβούλιο και στο Συμβούλιο.  Η Επιτροπή θα δώσει ιδιαίτερη προσοχή στις δυσχέρειες που θα μπορούσαν να ανακύψουν στα κράτη μέλη από την εφαρμογή του άρθρου 1. Θα υποβάλει δε, ενδεχομένως, προτάσεις στο Συμβούλιο για την αντιμετώπιση τους.   Άρθρο 6  Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία, το αργότερο πριν τις 31 Δεκεμβρίου 1993 και ενημερώνουν αμέσως την Επιτροπή σχετικά.  Όσον αφορά την περίοδο που προηγείται της ως άνω ημερομηνίας, τα αποτελέσματα της οδηγίας 90/366/ΕΟΚ διατηρούνται.  Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.   Άρθρο 7  Η παρούσα οδηγία απευθύνεται στα κράτη μέλη.  Βρυξέλλες, 29 Οκτωβρίου 1993.  Για το Συμβούλιο Ο Πρόεδρος R. URBAIN  (1) ΕΕ αριθ. C 166 της 17. 6. 1993, σ. 16.  (2) ΕΕ αριθ. C 255 της 20. 9. 1993, σ. 70 και ΕΕ αριθ. C 315 της 22. 11. 1993.  (3) ΕΕ αριθ. C 304 της 10. 11. 1993, σ. 1.  (4) ΕΕ αριθ. L 257 της 19. 10. 1968, σ. 13. Οδηγία που τροποποιήθηκε τελευταία από την πράξη προσχώρησης του 1985.  (5) ΕΕ αριθ. 56 της 4. 4. 1964, σ. 850/64.  (6) ΕΕ αιθ. L 180 της 13. 7. 1990, σ. 30.


Avis juridique important

|

32001L0100

Οδηγία 2001/100/ΕΚ του Ευρωπαϊκού Κοινοβουλίου και του Συμβουλίου, της 7ης Δεκεμβρίου 2001, για τροποποίηση της οδηγίας 70/220/ΕΟΚ του Συμβουλίου για την προσέγγιση των νομοθεσιών των κρατών μελών που αφορούν τα μέτρα που πρέπει να ληφθούν κατά της ρύπανσης του αέρος από τις εκπομπές των οχημάτων με κινητήρα (Κείμενο που παρουσιάζει ενδιαφέρον για τον ΕΟΧ)

Επίσημη Εφημερίδα αριθ. L 016 της 18/01/2002 σ. 0032 - 0034

Οδηγία 2001/100/ΕΚ του Ευρωπαϊκού Κοινοβουλίου και του Συμβουλίουτης 7ης Δεκεμβρίου 2001για τροποποίηση της οδηγίας 70/220/ΕΟΚ του Συμβουλίου για την προσέγγιση των νομοθεσιών των κρατών μελών που αφορούν τα μέτρα που πρέπει να ληφθούν κατά της ρύπανσης του αέρος από τις εκπομπές των οχημάτων με κινητήρα(Κείμενο που παρουσιάζει ενδιαφέρον για τον ΕΟΧ)ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,την πρόταση της Επιτροπής(1),τη γνώμη της Οικονομικής και Κοινωνικής Επιτροπής(2),Αποφασίζοντας σύμφωνα με τη διαδικασία που προβλέπεται στο άρθρο 251 της συνθήκης(3),Εκτιμώντας τα ακόλουθα:(1) Η οδηγία 70/220/ΕΟΚ του Συμβουλίου(4), αποτελεί μια από τις ειδικές οδηγίες στο πλαίσιο της διαδικασίας εγκρίσεως τύπου, η οποία καθορίζεται με την οδηγία 70/156/ΕΟΚ του Συμβουλίου, της 6ης Φεβρουαρίου 1970, για την προσέγγιση των νομοθεσιών των κρατών μελών που αφορούν την έγκριση τύπου των οχημάτων με κινητήρα και των ρυμουλκουμένων τους(5).(2) Η οδηγία 98/69/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με τα μέτρα που πρέπει να ληφθούν κατά της ατμοσφαιρικής ρύπανσης από τις εκπομπές των οχημάτων με κινητήρα και με την τροποποίηση της οδηγίας 70/220/ΕΟΚ του Συμβουλίου(6), εισήγαγε ειδικά όρια εκπομπών για το μονοξείδιο του άνθρακα και τους υδρογονάνθρακες σε συνδυασμό με μια νέα δοκιμή μέτρησης των εκπομπών αυτών σε χαμηλές θερμοκρασίες, ώστε να προσαρμόσει το σύστημα ελέγχου εκπομπών για τα οχήματα της κατηγορίας Μ1 και της κατηγορίας Ν1, κλάση I, με κινητήρες επιβαλλόμενης ανάφλεξης, σε συνθήκες περιβάλλοντος που απαντώνται στην πράξη.(3) Η Επιτροπή καθόρισε τα ενδεδειγμένα όρια εκπομπών χαμηλής θερμοκρασίας για τα οχήματα της κατηγορίας Ν1, κλάσεις II και III, με κινητήρα επιβαλλόμενης ανάφλεξης. Σήμερα, επιβάλλεται επίσης να συμπεριληφθούν στο πεδίο εφαρμογής της δοκιμής σε χαμηλή θερμοκρασία, τα οχήματα της κατηγορίας Μ1, με κινητήρα επιβαλλόμενης ανάφλεξης, τα προοριζόμενα για τη μεταφορά περισσότερων των έξι ατόμων καθώς και τα οχήματα της κατηγορίας Μ1, με κινητήρα επιβαλλόμενης ανάφλεξης, η μέγιστη μάζα των οποίων υπερβαίνει τα 2500 kg, που προηγουμένως εξαιρούνταν.(4) Λόγω των ιδιαίτερων χαρακτηριστικών τους εκπομπής, ενδείκνυται να εξαιρεθούν τα οχήματα με κινητήρα επιβαλλόμενης ανάφλεξης, που κινούνται μόνο με αέριο καύσιμο (LPG ή NG) από τη δοκιμή χαμηλής θερμοκρασίας. Τα οχήματα στα οποία το σύστημα βενζίνης τοποθετείται για περιπτώσεις ανάγκης ή για την εκκίνηση μόνον, και όπου το ρεζερβουάρ βενζίνης δεν μπορεί να περιέχει περισσότερα από 15 λίτρα βενζίνης, θα πρέπει να θεωρούνται ως οχήματα που μπορούν να κινούνται μόνο με αέριο καύσιμο.(5) Ενδείκνυται να ευθυγραμμιστεί η δοκιμή για εκπομπές σε χαμηλή θερμοκρασία με τη δοκιμή για εκπομπές σε κανονικές συνθήκες περιβάλλοντος. Η δοκιμή σε χαμηλή θερμοκρασία περιορίζεται, επομένως, στα οχήματα της κατηγορίας M και N, με μέγιστη μάζα μη υπερβαίνουσα τα 3500 kg.(6) Η οδηγία 70/220/ΕΟΚ θα πρέπει να τροποποιηθεί αναλόγως,ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:Άρθρο 1Τα παραρτήματα I και VII της οδηγίας 70/220/ΕΟΚ, τροποποιούνται σύμφωνα με το παράρτημα της παρούσας οδηγίας.Άρθρο 21. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται για να συμμορφωθούν με την παρούσα οδηγία εντός εννέα μηνών από την έναρξη ισχύος της. Ενημερώνουν αμέσως την Επιτροπή σχετικά.Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή, κατά την επίσημη δημοσίευσή τους. Τα κράτη μέλη καθορίζουν τις λεπτομερείς διατάξεις για την αναφορά αυτή.2. Τα κράτη μέλη ανακοινώνουν στην Επιτροπή το κείμενο των κυρίων διατάξεων εθνικού δικαίου που θεσπίζουν στον τομέα που καλύπτεται από την παρούσα οδηγία.Άρθρο 3Η παρούσα οδηγία αρχίζει να ισχύει την τρίτη ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.Άρθρο 4Η παρούσα οδηγία απευθύνεται στα κράτη μέλη.Βρυξέλλες, 7 Δεκεμβρίου 2001.Για το Ευρωπαϊκό ΚοινοβούλιοΗ ΠρόεδροςN. FontaineΓια το ΣυμβούλιοΟ ΠρόεδροςI. Durant(1) ΕΕ C 365 E της 19.12.2000, σ. 268.(2) ΕΕ C 139 της 11.5.2001, σ. 1.(3) Γνώμη του Ευρωπαϊκού Κοινοβουλίου της 15ης Μαΐου 2001 (δεν έχει ακόμη δημοσιευθεί στην Επίσημη Εφημερίδα), κοινή θέση του Συμβουλίου της 16ης Οκτωβρίου 2001(δεν έχει ακόμη δημοσιευθεί στην Επίσημη Εφημερίδα) και απόφαση του Ευρωπαϊκού Κοινοβουλίου της 14ης Νοεμβρίου 2001(δεν έχει ακόμη δημοσιευθεί στην Επίσημη Εφημερίδα).(4) ΕΕ L 76 της 6.4.1970, σ. 1· οδηγία όπως τροποποιήθηκε τελευταία από την οδηγία 2001/1/ΕΚ του Ευρωπαϊκού Κοινοβουλίου και του Συμβουλίου (ΕΕ L 35 της 6.2.2001, σ. 34).(5) EE L 42 της 23.2.1970, σ. 1· οδηγία όπως τροποποιήθηκε τελευταία από την οδηγία 2000/40/ΕΚ του Ευρωπαϊκού Κοινοβουλίου και του Συμβουλίου (ΕΕ L 203 της 10.8.2000, σ. 9).(6) ΕΕ L 350 της 28.12.1998, σ. 1.ΠΑΡΑΡΤΗΜΑΤΡΟΠΟΠΟΙΗΣΕΙΣ ΤΟΥ ΠΑΡΑΡΤΗΜΑΤΟΣ Ι ΤΗΣ ΟΔΗΓΙΑΣ 70/220/ΕΟΚ1. Ο πίνακας I.5.2, τύπος VI, αντικαθίσταται από τον ακόλουθο πίνακα: ">ΘΕΣΗ ΠΙΝΑΚΑ>"2. Το σημείο 5.3.5 τροποποιείται ως εξής:Η παραπομπή στην υποσημείωση 1 και η υποσημείωση 1 αυτή καθεαυτή, διαγράφονται.3. Το σημείο 5.3.5.1 αντικαθίσταται από το ακόλουθο κείμενο: "5.3.5.1. Η δοκιμή αυτή πρέπει να εκτελείται σε όλα τα οχήματα της κατηγορίας Μ1και Ν1, που είναι εφοδιασμένα με κινητήρα επιβαλλόμενης ανάφλεξης, με εξαίρεση τα οχήματα που χρησιμοποιούν μόνον αέριο καύσιμο (LPG ή NG). Τα οχήματα που μπορούν να κινούνται και με βενζίνη και με αέριο καύσιμο, αλλά όπου το σύστημα βενζίνης τοποθετείται για περιπτώσεις ανάγκης ή για την εκκίνηση μόνον και στα οποία το ρεζερβουάρ βενζίνης δεν μπορεί να περιέχει περισσότερα των 15 λίτρων βενζίνης, θεωρούνται ως οχήματα που κινούνται μόνο με αέριο καύσιμο, σε ό,τι αφορά τη δοκιμή τύπου VI.Οχήματα που μπορούν να κινούνται με βενζίνη και LPG ή NG, ελέγχονται στη δοκιμή τύπου VI μόνο για τη βενζίνη.Το σημείο αυτό εφαρμόζεται σε νέους τύπους οχημάτων της κατηγορίας Μ1 και της κατηγορίας Ν1 κλάση Ι, εξαιρουμένων των οχημάτων που έχουν κατασκευαστεί για τη μεταφορά περισσότερων των έξι ατόμων και των οχημάτων η μέγιστη μάζα των οποίων υπερβαίνει τα 2500 kg.(1)Από την 1η Ιανουαρίου 2003, το σημείο αυτό εφαρμόζεται στους νέους τύπους οχημάτων της κατηγορίας Ν1, κλάση ΙΙ και ΙΙΙ, στους νέους τύπους οχημάτων της κατηγορίας Μ1 που έχουν κατασκευαστεί για τη μεταφορά περισσότερων των έξι ατόμων και στους νέους τύπους οχημάτων της κατηγορίας Μ1 η μέγιστη μάζα των οποίων υπερβαίνει τα 2500 kg αλλά όχι τα 3500 kg."4. Ο πίνακας του σημείου 5.3.5.2 αντικαθίσταται από τον ακόλουθο πίνακα: ">ΘΕΣΗ ΠΙΝΑΚΑ>"ΤΡΟΠΟΠΟΙΗΣΕΙΣ ΤΟΥ ΠΑΡΑΡΤΗΜΑΤΟΣ VII ΤΗΣ ΟΔΗΓΙΑΣ 70/220/ΕΟΚ5. Η πρώτη φράση του σημείου 1, τροποποιείται ως εξής: "1. Το παρόν παράρτημα εφαρμόζεται μόνον σε οχήματα με κινητήρες επιβαλλόμενης ανάφλεξης, όπως ορίζεται στο σημείο 5.3.5 του παραρτήματος I."6. Η πρώτη φράση του σημείου 2.1.1, τροποποιείται ως εξής: "2.1.1. Στο παρόν κεφάλαιο, εξετάζεται ο εξοπλισμός που απαιτείται για δοκιμές εκπομπής καυσαερίων χαμηλής θερμοκρασίας περιβάλλοντος, σε οχήματα εξοπλισμένα με κινητήρα επιβαλλόμενης ανάφλεξης, όπως ορίζεται στο σημείο 5.3.5 του παραρτήματος Ι."7. Στο σημείο 4.3.3, διαγράφεται η παραπομπή στην υποσημείωση 1 καθώς και η ίδια η υποσημείωση.(1) Το σημείο αυτό εφαρμόζεται στους νέους τύπους οχημάτων από την 1η Ιανουαρίου 2002.